**MADA: 1: 0 MAWASILIANO**

Katika mada hii unatarajiwa kuelewa fasili ya mawasiliano na jinsi mchakato wa mawasiliano unavyofanyika. Utaelewa dhana ya lugha na vipengele muhimu vinavyokamilisha fasili ya lugha. Utaelewa dhima kuu za lugha, matumizi na umuhimu wake. Vilevile katika mada hii utajifunza juu ya lafudhi na matamshi mbalimbali ya watumiaji wa lugha ya Kiswahili.

**MADA NDOGO: 1: 1 LUGHA KAMA CHOMBO CHA MAWASILIANO**

Mawasiliano ni mchakato wa kuhawilisha taarifa kwa njia ya ubadilishanaji wa mawazo, hisia, malengo, tabia, matarajio, mitazamo kupitia mazungumzo, ishara na maandishi. Ni ubadilishanaji wa taarifa unaoleta maana baina ya pande mbili au zaidi ambazo zinaweza kuwa viumbe hai au kinyume chake. Sasa hapa sisi tutajikita katika mawasiliano yanayofanywa baina ya **viumbe na** wanaotumia lugha (ambao kimsingi ni binadamu).

**Maana ya Mawasiliano**

**Mawasiliano ni kitendo cha kubadilishana habari au taarifa baina ya watu wawili au Zaidi. Watu hao wanaweza kuwa wamekaribiana au wanaweza kuwa wapo mbali. Kuwasiliana hufanyika kwa kutumia lugha au ishara,**

Lugha ni nyenzo muhimu sana katika mawasiliano ya binadamu. Ulishawahi kujiuliza kwamba mwasiliano yangekuwaje pasipokuwepo lugha? Mwalimu angekua anatumia mtindo gani kukufundisha darasani au wewe ungemwombaje kalamu rafiki yako? (Unasema ungewasiliana kama wanavyowasiliana watu wasiosikia au kuzungumza?) Hao pia wanawasiliana hivyo kwa sababu wana maarifa ya lugha.

Mafumbuzi ya kisayansi na teknolojia, yote haya yasingewezekana pasipo kutumia lugha, usingeweza kusogoa (kuchat) na marafiki zako kwenye mitandao ya kijamii kama vile (facebook), usingeweza kumwandikia ujumbe rafiki yako kupitia simu yako na kadhalika.

Umeona sasa jinsi lugha ilivyo muhimu katika mwasiliano? Kabla hatujaona umuhimu huu hebu tuangalie fasili/maana ya lugha.

**DHANA YA LUGHA. (Ni nini maana ya lugha)**

**Lugha- Ni sauti za nasibu zenye kuleta maana ambazo zimekubaliwa na wanajamii kutumika kwa mawasiliano miongoni mwao.**

Kuna mitazamo mbalimbali juu ya **fasili ya lugha** lakini kwa ujumla lugha inaweza kufasiliwa kama ***mfumo wa sauti za nasibu zilizokubaliwa na watu au jamii ili zitumike katika mawasiliano yao ya kila siku ili kuelezea hisia, mawazo, matakwa na mahitaji yao.***

Kulingana na fasili hii tunaweza kubainisha maneno ya msingi yanayojitokeza katika fasili ya lugha, maneno hayo ni pamoja na haya yafuatayo:

**Lugha ni mfumo**

Kila lugha ya mwanadamu imeundwa katika mifumo miwili mikuu; mfumo wa sauti na mfumo wa maana. Lugha huundwa kwa sauti ambazo huunganishwa kuunda neno au sehemu ya neno, maneno nayo huungana kuunda miundo mikubwa zaidi yenye maana kama virai, vishazi, sentensi na aya. Mfano; k+u+k+u – kuku

Mtoto + anatembea - mtoto anatembea

Katika muunganiko huu wa maneno na miundo mbali mbali, huwa kuna kanuni na sheria zinazodhibiti mfuatano wa kila kipashio. Kuna kanuni zinazodhibiti mfuatano wa sauti, mfuatano wa mofimu, mfuatano wa maneno na hata mfuatano wa sentensi. Kwa maana hiyo, lugha ya mwanadamu ni mfumo wenye kanuni, sheria na taratibu maalumu ambazo zikikiukwa basi kunakuwa hakuna utimilifu wa lugha husika. Sheria hizi zinazotawala mpangilio wa viunzi vya lugha hiyo ndizo zinazowawezesha watumiaji wa lugha fulani kuelewana.

**Lugha ni mfumo wa sauti nasibu**

Lugha ni ya nasibu kwa maana kwamba, hakuna uhusiano wa moja kwa moja kati ya neno (kwa mfano jiwe) na kitu chenyewe tunachotumia katika ujenzi na matumizi mengine (maana na kirejelewa). Hii ina maana kwamba, maumbo ya ishara za kiisimu hayana uhusiano wowote au mfanano wowote na maana ambazo tunayapa. Kwa mfano neno “jiwe” hakuna watu waliokaa na kusema kuanzia leo hili litaitwa jiwe. Vile vile hakuna uhusiano wowote kati ya neno “jiwe” na umbo linalorejelewa. Uhusiano wake ni wa nasibu tu na hutofautiana kutokana na lugha moja na nyingine. Jiwe mnaliitaje katika lugha yenu? Basi huo ndio unasibu wa lugha.

**Lugha ni maalumu kwa mwanadamu**

Lugha ni chombo cha mawasiliano ambacho amejaliwa binadamu tu na kwamba hakuna kiumbe mwingine ambaye si binadamu mwenye uwezo wa kuzungumza na kutumia lugha. Hii ina maana kuwa kuna sifa fulani za lugha za binadamu ambazo hazipatikani kwa kiumbe mwingine yeyote yule isipokuwa mwanadamu. Ingawa ndege, mbwa, nyuki, tumbili wanaweza kuwasiliana, mawasiliano yao huwa ni ya sauti au ishara ambazo kimsingi siyo lugha, pia huwa yanadhibitiwa na hisia tu kama hofu, njaa, na ishara za kutoa taarifa. Binadamu ana uwezo wa kujifunza lugha mbalimbali na kuitumia katika mazingira yake na kitu ambacho wanyama hawawezi. Kwa mfano, ukimchukua paka wa china na kumleta Tanzania atatoa sauti ile ile sawa na paka wa Tanzania kwa kueleza shida ile ile au kutoa ishara ile ile.

**Lugha ni mfumo wa ishara**

Uishara wa lugha unamaanisha kuwa maneno huambatanishwa/huhusishwa na vitu, matendo, mawazo au hisia kwa makubaliano ya unasibu tu. Vile vile, yale tunayoyasoma katika maandishi ni ishara tu, maana zake lazima zipatikane katika muktadha wa mawasiliano. Hivyo basi, tunapojifunza lugha lazima tufahamu mfumo wa alama za lugha hiyo na kuelewa uhusiano uliopo kati ya ishara na vitu vinavyowakilishwa.

**Lugha hutumia sauti**

Sifa kuu ya lugha ni kutumia sauti ambazo hutengenezwa na ala za sauti. Pamoja na maendeleo ambayo mwanadamu ameyafikia kwa sasa katika uandishi na uwasilishaji wa taarifa kwa kutumia lugha sauti ndiyo msingi wa kila kitu. Hii ni kutokana na ukweli kwamba:

Mtoto hujifunza kuzungumza kabla hajajifunza kusoma na kuandika.

Mtoto hujifunza lugha moja kwa moja bila kufikiri kadiri anavyokuwa

Maandishi yalikuja baada ya mazungumzo

Maandishi huwasilisha yale yanayozungumzwa

Watu kwa kawaida hutumia muda mwingi kuzungumza kuliko kuandika

Kuna mambo mengi ya muhimu katika sauti za lugha ambayo hayawezi kuwasilishwa vema kwa kutumia maandishi. Mambo hayo ni kama, kiimbo, toni, mkazo, kidatu; haya ni muhimu katika mawasiliano lakini hayawezi kuwasilishwa kisawasawa kwa kutumia maandishi

**Lugha ni kwa ajili ya mawasiliano**

Kwa kutumia lugha binadamu anaweza kufanya vitu ambavyo viumbe wengine hawawezi kuvifanya. Vile vile lugha hutuwezesha sisi kuzungumzia hisia zetu, matamanio yetu, kucheza, kufanya kazi na kadhalika. Yote haya yanawezekana kwakuwa tunayo lugha ambayo ndiyo nyenzo kuu ya mawasiliano.

**Mfumo wa Lugha**

Hoja kuwa lugha ni mfumo inamaanisha kuwa **lugha ina muundo** unaohusisha viambajengo mbalimbali. **Viambajengo au vipashio** hivi ni **sauti,** **maneno,** **silabi** na **sentensi**. Kwa pamoja, vipashio hivi hushirikiana kuunda tungo zenye maana na kama tungo hizo hazina maana au kama haziwasilishi ujumbe wowote basi tunasema haziwi lugha.

1. **Sauti**. Ni sehemu ndogo kabisa ya neno isiyoweza kugawanywa Zaidi. Kwa mfano, katika neno’ baki’ kuna sauti nne, yaani b,a, k, na i.
2. **Silabi**. Ni sehemu ya neno inayoundwa na sauti moja au Zaidi. Mfano, neno ‘**simama**’ lina silabi tatu yaani **si**, **ma**, na **ma** silabi ‘ma’ imeundwa kwa sauti mbili, yaani **s** na **i**
3. **Maneno-** Ni silabi moja au muunganiko wa silabi kuanzia mbili na kuendelea. Kwa mfano ‘**hayupo**’ni neno linaloundwa na silabi tatu ambazo ni **ha**-**yu** na **po**
4. **Sentensi(tungo)-** Ni neno kuanza moja na kuendelea yanayotoa ujumbe kamili kwa mfano; **Njoo** ni sentensi ya neno moja, lakini **Wataondoka kesho asubuhi** ni tungo ambayo imepatikana kutokana na muunganiko wa maneno matatu, yaani wataondoka, kesho na asubuhi.

**Mfumo huu unaweza kubainishwa kwa ufupi kwa mfano huu:**

Herufi+ Herufi=silabi

**Y** + **e** =ye

Silabi +Silabi = Neno

**Ye** + **tu** = yetu

Neno + Neno = Sentensi

**Yetu** + **Haikufika** = **Yetu haikufika**

Sentensi + sentensi = Aya

**Yetu haikufika+ imeharibika njiani**

Aya+ Aya = habari

**Tabia ya Lugha**

Zifuatazo ndizo tabia zinazojitokeza kwa kila lugha; tabia ambazo zinaihalalisha lugha yo yote kuwa lugha na si vinginevyo.

1. **Lugha Ina Tabia ya Kukua**

Lugha hukua kadri inavyoendelea kutumiwa na jamii. Maneno ya zamani yanabadilika, yote haya ni kutokana na mahitaji ya umma au jamii katika harakati za wana-jamii wake kujiboresha kimaendeleo ambako wakati mwingine si rahisi kutokana na misukosuko duniani. Kwa hiyo, kama lugha itakosa watumiaji.

1. **Lugha Ina Tabia ya Kuathiriwa**

Lugha inaweza kuathiriwa na lugha nyingine au inaweza kuathiri lugha nyingine. Mfano lugha ya Kiswahili imeathiriwa sana na lugha ya Kiarabu, Kibantu na Kiingereza. Vile vile Kiswahili kimeathiri lugha hizo.

1. **Hakuna Lugha Bora**

Lugha zote ni bora. Ubora wa lugha upo kwa wale wanaotumia. Lakini pia kuna *lugha bora* na *bora lugha.* *Bora lugha* hujitokeza kwenye misimbo na/au rejesta.

1. **Kujitosheleza**

Kila lugha inajitosheleza kulingana na mahitaji ya jamii ambayo inatumia lugha yenyewe katika kipindi husika cha maisha yake hiyo jamii.

**Sifa za Lugha**

Zifuatazo ndizo sifa zinazojitokeza kwa kila lugha; sifa ambazo zinaihalalisha lugha yo yote kuwa lugha na si vinginevyo.

1. **Lugha ni Lazima Imuhusu Mwanadamu**

Kimsingi hakuna kiumbe kisicho mwanadamu (mtu) kinachoweza kuzungumza lugha. Lugha ni chombo maalum wanachokitumia binadamu kwa lengo la mawasiliano.

1. **Sauti**

Lugha huambatana na sauti za binadamu kutoka kinywani mwake binadamu lazima atamke jambo kwa sauti.

1. **Lugha Huzingatia Utaratibu Maalum**

Lugha ni Sauti Zenye Utaratibu Maalumu

Sauti za lugha yoyote huwa zimepangwa kwa kufuata utaratibu fulani unaokubaliwa na jamii hiyo ya watu. Kwa maneno mengine si kila sauti itokayo kinywani mwa mwanadamu ni lugha. Mtoto anapolia hatusemi anaongea au anazungumza. Utaratibu huo huitwa sarufi.

Mfano:

1. Hatusemi
2. *John embe ana* [joniembeana] au [joninaembea].
3. *Kisu changu mimi nimepoteza*

[kisuchangumiminimepoteza]

1. Jamii imepatana kusema
2. *John ana embe* [jonianaembe]
3. *Mimi nimepoteza kisu changu*

[miminimepotezakisuchangu]

1. **Lugha Hufuata Misingi ya Fonimu**

Lugha ina *vitamkwa/vipashio* ambavyo huitwa *fonimu*. Wana-Isimu wanakubaliana kwa ujumla kwamba *fonimu ni sauti yenye uwezo wa kuleta tofauti katika maana ikipachikwa katika neno la lugha husika.* Fonimu itazungumziwa kwa kirefu katika Mhadhara wa Tatu.

Kwa mfano, baadhi ya fonimu za Kiswahili ni:

* /a/, /e/, /i/, /o/, /u/,

Katika: [tata] ~ [teta] ~ [tita] ~ [tota] ~ [tuta].

* /p/, /b/, /t/, /d/, /c/, /ɟ /, /k/, /g/, /s/, /z/, nk.

Katika: pawa~bawa~tawa~dawa~chawa~jawa kawa~gawa~sawa~zawa.

1. **Lugha Hufuata Mpangilio wa Vipashio Unaoleta Maana**

Muundo wa Lugha inayohusika kwa mujibu wa mpangilio wa vipashio vyake lazima ufahamike. Mpangilio huo huanza na fonimu, neno, kirai, kishazi, sentensi.

1. **Lugha Inajizalisha**

Vipashio vinavyoiunda lugha husika huwa na sifa ya kuweza kunyumbulishwa ili kupata maneno mapya. Kwa mfano, vitenzi hunyumbulishwa kwa

kuongezewa viambishi na kwa hiyo, lugha hujiongezea maneno mapya. Ona:

(i) chez-**a** => **ku-**chez-**a =>** ku-**m-**chez-**a => tu-li-**m-chez-**a.**

(ii) chez-**e-**a =>chez-**esh—**a => chez-esh-**an-a**=> chez-esh-an-**ik**-a.

(iii) chez-e-a =>chez-**ek**-a.

1. **Lugha Husharabu**

Lugha husharabu kwa maana ya kwamba lugha huchukua maneno kutoka lugha nyingine ili kujiongezea msamiati wake. Tabia hii inazisaidia sana lugha zinazokua.

**Dhima za Lugha katika Mawasiliano**

**UJUMI:**

Ujumi ni hali ya kutumia maneno ya lugha fulani kwa ufundi na ustadi wa hali ya juu kwa lengo la kuburudisha na kuwavutia watu wengine. Baadhi ya watu hutumia lugha kwa dhima hiyo, ili maksudi wasomaji au wasikilizaji wao wavutike na kuburudishwa na lugha hiyo. Maeneo yatumikamo lugha yenye ***ujumi***wa kiwango cha juu ni kwenye matangazo na kwenye fani ya utunzi wa mashairi.

**UTAMBUZI: /**

Ni hali ya kufikiria kwa makini, kukokotoa na kutoa majibu ya maswali tofauti ndani ya ubongo. Chombo kikuu kitumikacho kutoa majibu hayo ni lugha. Kutokana na muktadha huo tunaweza kusema kwamba lugha hutumika kama chombo cha ***utambuzi.***

**HISIA:**

Ni fikra za ndani alizokuwa nazo kiumbe mwanaadamu. Tunapotaka kuonyesha ***hisia***zetu na vilevile kuwavuta wengine kwa maneno mazito yanayoweza kumtoa msikilizaji machozi ya huzuni au ya furaha tunachagua maneno makali yenye hisia.

**KUJIELEZEA:**

Hali ya mtu kudhihirisha mambo mbalimbali aliyokuwa nayo ndani ya moyo wake. Kwa mfano mtu anaposema nina furaha sana. Hapa mtu anatowa msisitizo wa kuonyesha kiwango cha furaha alichonacho, hili linafanyika kwa kutumia lugha. kwa ufupi tunachoweza kusema hapa ni kwamba lugha hutumika kwa ajili ya kujielezea.

**KUAMURU:**

Ni kutoa maelekezo kwa njia ya kuamrisha. Kwa mfano hakimu anamuhukumu mshitakiwa kwa *kumuamuru ‘Ninakufunga miaka mitatu* *jela’.*Hapa lugha inatenda kazi ya kuamuru*.*

**KUSHIRIKIANA:**

Ni hali ya kutenda kitu kwa pamoja au hali ya kuwa na ubiya kwenye jambo. Lugha huwezesha watu kujenga mahusiano ya siri baina ya watu wawili au zaidi na kuweza kujitengenezea njia zao za kuwasiliana pasipo wengine kuelewa.

**KUONESHA:**

Kumuelekeza mtu kitu kwa njia ya kuashiria. Unapotaka ***kuonesha***jambo ni lazima utumiye lugha kwa njia moja au nyengine.

Matumizi na Umuhimu wa Lugha

Lugha hutumika kama chombo, zana, kifaa au njia ya kufikia lengo fulani. Baadhi ya matumizi ya lugha ni pamoja na haya yafuatayo:

**Kuwasiliana**:-Lugha hutumika kupashana habari

**Kuunganisha**:-Lugha hupatanisha na kuleta uelewano miongoni mwa wanajamii. pia lugha huweza kutofautisha jamii moja na nyengine**.**

**Kujenga jamii**:-Lugha huleta/huhimiza shughuli za maendeleo ya jamii, huleta amani na mshikamano katika jamii.

**Kufundishia**:-Lugha hutumika katika kufundishia elimu***.***

**Kutambulisha**:-Lugha hutumika kutambulisha jamii ya watu fulani***.***

**Kuhifadhi**:- Lugha ndicho chombo cha kuhifadhi na kueneza utamaduni.

**LUGHA FASAHA NA UMUHIMU WAKE**

Ufasaha ni utamkaji wa maneno ya lugha kwa usahihi na kuyapa maana kamili na sahihi. Katika mazungumzo na maandishi, ufasaha hutokana na mpangilio wa maneno na miundo ya sentensi unaowakilisha maana kwa usahihi.

**Ni muhimu kutumia lugha fasaha kwa sababu zifuatazo:**

1. Hudumisha taratibu za kisarifi za lugha

Lugha ya Kiswahili ina taratibu zake. Mtu anaposema, ‘’Juma hakuji shuleni leo’’ anapuuza ufasaha. Ingawa maana inaeleweka, lakini baadhi ya maneno ya tungo hivyo yana ukakasi kwa yeyote anayejali ufasaha.

1. Kuhakikisha kukamilika kwa mawasiliano baina ya watu.

Njia moja ya kutekeleza haya ni kukwepa matumizi ya misimu. Kwa mfano, sentensi inayosema

‘’ ukikanyaga miwaya hatima yake ni kifo’’ itapewa maana tofauti, kama vile kukanyaga nyaya za umeme au kupata UKIMWI. Kwa hiyo, sentensi hiyo si fasaha kwa kuwa haitoi maana kwa uwazi.

1. Hudumisha kaida za lugha kutegemeana na mila desturi

Lugha ya Kiswahili ina kanuni zake. Mtoto akisema ‘’ habari za asubuhi’’ kwa mtu mzima, anapuuza kaida za Kiswahili. Desturi za Kiswahili zinamtaka mtoto aamkie’’ shikamoo’’.

1. Huhakikisha uwiano

Ufasaha unahakikisha kuwepo kwa uwiano wa maneno kutokana na upatanisho wa kisarufi. Maneno katika sentensi zifuatazo hayana uwiano.

1. Migonjwa ya UKIMWI amekonda sana
2. Maradhi ya UKIMWI unaua

Sentensi fasaha ni;

1. Mgonjwa wa UKIMWI amekonda sana
2. Maradhi ya UKIMWI huuwa.
3. Huipa lugha urembo na mvuto unaoifanya ipendeze

Mfano. Harusi ya dada yagu ilikuwa ya kipekee na sijaona mithili yake mpaka sasa.

Ilijaa chereko na hoihoi zilizopigwa mfano kwa muda mrefu. Hoihoi zilifukuza joto, zikakaribisha upepo mwanana. Nao ndege wa angani waliokuwa karibu na wale wa mbali wote walijumuika kuishangilia nikaha hiyo.

1. Hukuza hadhi ya lugha

Lugha yoyote thamani yake hutegemea namna inavyotumiwa na watumiaji wake walio wazawa na wageni. Kutokana na kuitumia lugha kwa ufasaha, tunaweza kukuza hadhi yake katika jamii dhidi ya lugha nyingine. Kutokana na kutumia kwake katika misingi yake sahihi, lugha inayohusika hutoa mvuto kwa wasikilizaji. Jambo hili husababisha kupendwa na kuthaminiwa kwa lugha hiyo.

MADHARA YA KUTUMIA LUGHA ISIYO FASAHA

..UK 5- KITABU CHA KIDATO CHA KWANZA

**MADA NDOGO: 1: 2 MATAMSHI NA LAFUDHI YA KISWAHILI**

Elezea maana ya matamshi

Matamshi ni namna ambavyo mtu anatamka neno au jinsi mtu anavyozungumza lugha. Unaposema fulani ana matamshi mazuri ya Kiswahili utakuwa unamaanisha anazungumza Kiswahili fasaha.

Neno moja linaweza kuzungumzwa/kutamkwa kwa namna tofauti na watu mbalimbali kutokana na sababu mbali mbali, sababu hizo ni pamoja na eneo la kijiografia anakotoka huyo mtu, kabila lake, kundi lake la kijamii mfano msanii au mwanasiasa, na elimu aliyonayo. Hizi zote zinaweza zikawa ni sababu za kufanya watu watofautiane katika matamshi.

Dhana ya matamshi huhusisha:

1. Sauti za lugha husika
2. Mkazo
3. Kiimbo.

**Sauti za Lugha ya Kiswahili**

Bainisha sauti za lugha ya Kiswahili

Sauti za lugha ya Kiswahili hujumuisha **irabu** na **konsonanti,** ambazo kwa ujumla huunda sauti 24, irabu tano na konsonanti 19 (konsonanti x na q hazipo katika matamshi ya kiswahili). Sauti za Kiswahili hutamkwa kama zilivyoandikwa, kwa mfano maneno “data” au “dengue” wewe unayatamkaje? Wengi huyatamka kama yalivyo hata kama wakiwa wanazungumza kiingereza, hii ni kwa sababu maneno ya Kiswahili hutamkwa kama yalivyoandikwa.

Kwa hiyo unapotamka maneno ya Kiswahili ni sharti uzingatie sauti asilia za lugha ya Kiswahili. Kuna watu huwa wanaandika hivi “xaxa”, hii huwa unaitamkaje? Au “ucjal” huwa unaitamkaje? Kwa kufuata matamshi asilia ya Kiswahili “ucjal” itatamkwa “uchijal” sijui itakuwa ina maana gani sasa. Na pengine umekuwa ukitumia maandishi ya namna hii hata kwenye insha zako ukidhani upo sahihi au ni kwa mazoea tu, sasa kwa kuwa umejua matamshi sahihi ya Kiswahili ni yapi, utajifunza kuyatumia kwa usahihi katika maandishi rasmi na yasiyo rasmi.

**Mkazo**

Katika lugha ya Kiswahili kuna namna ya kutamka maneno ili kuleta maana mbali mbali, kwa mfano neno “barabara” litaleta maana husika kulingana na jinsi lilivyotamkwa. Hivyo, mkazo ni pale silabi inapotamkwa kwa kukazwa. Maneno ya Kiswahili huwa na silabi moja ambayo hutamkwa kwa nguvu zaidi kuliko silabi nyingine. Unapotamka silabi iliyotiwa mkazo, sauti hupandishwa juu kiasi.

Maneno mengi ya Kiswahili, hasa yale yenye asili ya Kibantu hutia mkazo katika silabi ya pili kutoka mwisho.

Kwa mfano: ba’bu, maya’i, rama’ni (mimi nilikuwa nikitamka ra’mani), baraba'ra (njia). Baadhi ya maneno yenye asili ya kigeni, huwa na mkazo katika silabi nyingine. Kwa mfano: bara'bara (sawa sawa), Alha’misi

**Kiimbo**

Ni utaratibu maalum wa upandaji na ushukaji wa mawimbi ya sauti unaojitokeza katika utamkaji wa lugha fulani.

Katika utaratibu wa utamkaji, dhana ya Kiimbo huandamana pia na dhanna ya kidatu (yaani, kiwango cha juu, cha chini au cha kati cha sauti katika usemaj), Kwa hivyo ni muhimu hapa kueleza tofauti zilizopo baina ya kiimbo na kidatu. Wakati kiimbo kina maana ya kupanda na kushuka kwa mawimbi ya sauti ya lugha, kidatu kina maana ya kiwango cha sauti isikikayo, wakati wa utamkaji ama kuwa juu, kuwa katikati au kuwa chini.

Aina za viimbo

Kiimbo cha maelezo: Kiimbo cha maelezo ni kile ambacho kwa kawaida msemaji wa lugha akiwa kwenye kidatu chochote kile mawimbi sauti ya usemaji wake yanakuwa takriban katika mstari ulionyooka. Mfano, Mwalimu anafundisha.

Kiimbo cha maulizo: Kiimbo cha kuuliza hujitokeza kwa kutumia viwango tofauti vya kidatu kutegemeana na aina ya swali linaloulizwa. Mfano, mwalimu anafundisha?

Kiimbo cha amri: kiimbo cha amri hakitofautiani sana na kiimbo cha maulizo. Kiimbo cha amri, mzungumzaji hutumia kidatu cha juu zaidi kuliko ilivyo katika kiimbo cha maelezo. Mfano, njoo hapa!

**Lafudhi ya Kiswahili**

Eleza kuhusu lafudhi ya Kiswahili

Lafudhi ni matamshi ya msemaji wa lugha fulani ambayo yanatokana na athari za kimazingira. Mazingira hayo yanaweza kuwa eneo atokalo mtu, mahali alikosomea, kiwango chake cha elimu, tabaka lake la kijamii na kadhalika.

Lugha ya Kiswahili ni lugha ya pili kwa watumiaji wengi wa Afrika Mashariki, kwa hiyo hii inafanya kuwatambua wazungumzaji wa Kiswahili kulingana na makabila yao au maeneo wanakotoka. Kwa mfano, kwa hapa Tanzania tunaweza kuwatambua watu wa Mwanza kwa lafudhi yao, watu wa Mtwara kwa lafudhi yao, watu wa Pemba kwa lafudhi yao au watu wa Musoma kwa lafudhi yao. Mifano:

Usiniretee maswara ya ubaguzi wa kikabira hapa (Wakuria)

Amemupiga mutoto ya watu juu amemuibia mafaranga makumi mawili (Wakongo)

Ukikaa nchale, ukichimama nchale (Wamakonde)

Wewe unakamuaga mang’ombe tu moja kwa moja (Wasukuma)

Mbona unakuwa kinganganizi, nilishakwambia sikupendi lakini wewe bado unaningangania tu! (Wahaya)

**MADA: 2: 0 AINA ZA MANENO**

Katika lugha ya Kiswahili kuna angalau aina nane za maneno ambazo wataalamu wengi wa lugha wanakubaliana hivyo. Katika mada hii utaweza kujifunza na kubainisha aina zote nane za maneno na jinsi zinvyotumika katika sentensi. Utaweza pia kujifunza namna ya kutofautisha aina za maneno ambazo zimeleta ubishi miongoni mwa wataalamu wengi hususani katika Viunganishi na Vihusishi.

**MADA NDOGO: 2: 1 UBAINISHAJI WA AINA SABA ZA MANENO**

Aina za maneno katika lugha ya Kiswahili ni pamoja na hizi zifuatazo:

Nomino (N)

Viwakilishi (W)

Vitenzi (T)

Vivumishi (V)

Vielezi (E)

Viunganishi (U)

Vihusishi (H)

Vihisishi (I)

**MADA NDOGO: 2: 2 UFAFANUZI WA AINA ZA MANENO**

Maana ya kila aina ya Neno

**Nomino (N)**

Nomino ni maneno yanayotaja vitu, watu, na hali kadhalika. Kuna aina mbali mbali za maneno ambazo ni pamoja na hizi zifuatazo:

**Nomino za pekee:** Nomino za pekee hutaja na kutambulisha nomino mahsusi na za kipekee. Yaani kuwa kitu ni hicho na wala si kingine chochote. Hizi ni nomino zinazohusisha majina kama vile ya watu, nchi, miji, mito, milima, maziwa na bahari. Herufi za kwanza za nomino za pekee huwa kubwa hata kama nomino hizi zinapatikana katikati ya sentensi.

**Nomino za kawaida:** Hizi kwa jina jingine huitwa nomino za jumla. Nomino hizi hazibainishi wazi wazi vitu ambavyo habari zake zinatolewa. Kwa mfano ikiwa ni mtu, mahsusi hatambuliwi. Haituambii kama ni Bahati, Bite ama Neema. Ikiwa ni mlima hautambuliwi kama ni Meru , Kilimanjaro au Evarest, yaani hutaja vitu bila kutaja umahususi wake kama ilivyo katika nomino za pekee*.*Hizi zinapoandikwa si lazima zianze na kwa herufi kubwa ispokuwa zimetumiwa mwanzoni mwa sentensi au zimetumika kama anuani ya kutajia kitu kama vile Mkuu wa Sheria. Katika mfano huu ‘sheria’ kwa kawaida ni nomino ya kawaida, lakini hapa inaanza kwa herufi kubwa kwani inataja anuwani ya kipekee.

**Nomino za mguso:** Nomino za mguso hurejelea vitu vinavyoweza kuhusika na mwanadamu kupitia milango ya hisia kama macho, mapua, masikio vidole na ulimi- yaani vitu vinavyoweza kushikika, kuonekana, kunusika na kuonjeka.

**Nomino za jamii:** Hizi ni nomino ambazo zinawakilisha vitu vingi katika jina moja, yaani nimino zinazotaja umla ya vitu vingi. Mfano; jozi ya viatu, umati wa watu, bustani ya maua, bunga ya wanyama

**Nomiono dhahania:** Kundi hili la nomino hutumia kigezo cha uwezekano wa kuhesabika kuziainisha. Hapa tunatofautisha kati ya nomino zinazowakilisha vitu vinavyohesabika kwa upande mmoja, na vile visivyohesabika kwa upande mwengine. Nomino ya vitu vinavyohesabika*vitanda, nyumba*,*vikombe vitabu na kadhalika.* Zile zisizohesabika hurejelea vitu ambavyo hutokea kwa wingi na haviwezi kugawika, kwa mfano maji, mate, makamasi, maziwa, moshi, mafuta. Aghalabu nomino hizo huwa sawa katika umoja na wingi.

**Nomino za kitenzi jina:**Hizi ni nomino zinazohusu vitenzi. Huundwa kwa kuongezwa kiambishi {ku-} cha unominishaji kwenye mzizi wa kitenzi cha kitendo halisi ili kukifanya kiwe nomino.

**Vivumishi (V)**

Vivimishi ni maneno yanayoelezea zaidi juu ya nomino, aghalabu vivumishi hutanguliwa na nomino. Kuna aina kadhaa za vivumushi, miongoni mwa hivyo ni pamoja na hivi vifuatavyo.

**Vivumishi**: Vinaweza kujitokeza katika aina tatu ndogondogo***.***

**Vivumishi vya sifa**: Hutoa sifa za nomino /kiwakilishi cha nomino. Sifa hizi huweza kuwa nzuri, mbaya au yoyote ile***.***

**Vivumishi vya** idadi: Vivumishi vya aina hii hutoa taarifa kuhusu idadi ya nomino. Kuna vivumishi vya idadi vinavyoweza kuvumisha nomino kwa kutaja idadi ya nomino hizo kiujumla jumla bila kudhihirisha idadi halisi.

**Vivumishi vya idadi**:Ambavyo huonyesha nafasi iliyochukuliwa na nomino fulani katika orodha.

**Vivumishi vya** kumiliki: Ni vivumishi vinavyoonesha kuwa kitu fulani kina milikiwa na mtu au kitu kingine.

**Vivumishi Vioneshi**: Vivumishi vya aina hii huonyesha mahali au upande kitu kilipo. Vivumishi vya aina hii hujengwa na mzizi**{h}**kwa vitu vilivyopo karibu na mzizi**{le}**kwa vitu vilivyo mbali.

**Vivumishi vya kuuliza**:Hivi ni vivumishi ambavyo hufafanua nomino kwa kuuliza habari zake. Hujibu swali “gani?ipi? ngapi?*”*

**Vivumishi vya A- unganifu**:Vivumishi vya aina hii huundwa kwa mzizi wa kihusishi a- unganifu. Kihusishi hiki huandamana na nomino kuunda kirai husishi ambacho huvumisha nomino iliyotajwa awali.*Vivumishi*vya aina hii hutumika kuleta dhana za***–Umilikaji, -Nafasi katika orodha.***

**Vivumishi vya jina kwa jina**: Hizi ni nomino zinazotumika kama vivumishi ambazo hutumika kufafanua nomino

**Vivumishi vya pekee**: Vivumishi hivi huitwa vya pekee kwa sababu kila kimojawapo huwa na maana maalumu. Pia kila kimojawapo huchukua upatanisho wake wa kisarufi kulingana na ngeli ya nomino ambayo kinaivumisha.

Mizizi vivumishi hivi ni***ote, o-ote, -enye, -enyewe, -ingine, -ingineo.***

***-ote***: Huonyesha ujumla wa kitu au vitu

**-o-ote**:Kivumishi cha aina hii kina maana ya “kila”, “bila kubagua”

**– enye**:Kivumishi cha aina hii hutumika kuleta dhanna ya umilikishaji nomino fulani.

-**enyewe**:Kivumishi cha aina hii hutumika kuisisitiza nomino fulani.

**– ingine**:Kivumishi cha aina hii huonyesha/huonesha ‘tofauti na’ au ‘zaidi ya’ kitu fulani

**– ingineo**:Kivumishi cha aina hii hutumika kuonesha/kuonyesha ziadi.

**Vielezi (E)**

Vielezi ni maneno yanayofafanua vitenzi, vivumishi au vielezi vingine. Huweza kuarifu kitendo kilichotendeka kilitendeka wapi, namna gani na hata mara ngapi.

Aina za vielezi

**Vielezi vya Mahali**: Vielezi vya mahali hutoa habari kuhusu mahali ambapo kitendo kilifanyika. Aghalabu vielezi hivi huundwa kwa kutumia jina la mahali au kwa kuongeza kiungo -NI mwishoni mwa neno linaloashiria mahali**.**Kwa mfano:*nyumbani, kazini, shuleni*.**fano: 1**

Mtoto huyo hajatulia nyumbani tangu alipotoka Mombasa.

Msipitie sokoni mkienda kanisani.

**Vielezi vya wakati**: Huelezea zaidi kuhusu wakati kitendo kinapofanyika; kwa mfano: jioni, jana, asubuhi, saa saba, mwaka juzi.

Mzee Kasorogani amesema kwamba ataoga mwaka ujao

Musa alilazimishwa kuchimba mtaro saa sita usiku

Kisaka na Musa watakutana kesho

**Vielezi vya Idadi**: Vielezi vya idadi hutulezea kitendo kilifanyika mara ngapi. Kuna aina mbili za vielezi katika lugha ya Kiswahili.

**Idadi Kamili:** Vielezi vya Idadi Kamili hutaja idadi kamili ya mara ngapi kitendo kilifanyika. Kwa mfano:*mara mbili, siku mbili kwa juma, mara kumi*

Gibi alimzaba kofi mara tatu na kisha akakimbia

Daktari alimwagiza mama huyo achukue dawa mara tatu kwa siku na arudi hospitalini siku mbili kwa mwezi

**Idadi Isiyodhihirika:** Vielezi vya Idadi Isiyodhirika huelezea kiasi ambacho kitendo kilifanyika bila kutaja kiasi kamili kwa mfano:*chache, nyingi, kadhaa, kidogo, wastani.*

Mwizi wa kuku alipigwa mara kadhaa kabla ya kuokolewa na polisi.

Yeye hunipigia simu mara kwa mara.

**Vielezi vya namna au jinsi**

Vielezivya namna hii huonyesha jinsi au namna kitendo kilivyotendeka. Vielezi vya namna vipo vya aina kadhaa.

**Vielezi vya namna halisi**

Hivi ni vielezi vinavyotumia maneno ambayo kimsingi yana sura ya vielezi moja kwa moja katika uainishaji wa aina za maneno***.***

**Vielezi vya namna mfanano**

Hivi ni vieleziambavyo hutumika kufananisha vitendo na vivumishi au nomino mbalimbali. Hujengwa kwa kuongeza kiambishi***(ki-)***au kiambishi***(vi-).***Viambishi hivi hujulikana kwa jina la viambishi vya mfanano. Mfano; Ulifanya ***vizuri*** kumsaidia mwanangu.

**Vielezi vya namna vikariri**

Hivi ni **vielezi**ambavyo hufafanua vitenzi kwa kurudiarudia neno moja mara mbili.

**Vielezi vya namna hali**

Hivi ni ***vielezi*** ambavyo hufafanua juu ya kitendo kilichotendeka kimetendeka katika hali gani.

Vielezi vya namna ala/kitumizi

Hivi ni ***vielezi***vinavyotaja vitu ambavyo hutumika kutendea kitendo

**Vielezi vya namna viigizi**

Hivi vinaelezea zaidi jinsi tendo lilivyofanyika kwa kuigiza au kufuatisha sauti inayojitokeza wakati tendo linapofanyika au kutokea.

**Vielezi vya wakati**

*Vielezi*vya namna hii huonyesha wakati wa kutendeka kwa kitendo.Huweza kutokea kama maneno kamili au hodokezwa kwa kiambishi **{po.}**

**Vitenzi**

Kitenzi ni neno linaloeleza jambo lililotendwa au lililotendeka. Kitenzi huarifu lililofanyika au lililofanywa na kiumbe hai chochote kinachoweza kutenda jambo

Kitenzi cha Kiswahili huundwa na mzizi pamoja na viambishi vyenye uamilifu wa aina tofauti

**Aina za vitenzi**

**Vitenzi vikuu**:Vitenzi vikuu ni vile ambavyo hubeba ujumbe muhimu wa kiarifu cha sentensi.

**Vitenzi visaidizi**:Hivi hutoa taarifa ya kusaidia vitenzi vikuu. Hutoa taarifa kama vile uwezekano, wakati, hali n.k.Vitenzi visaidizi daima hutumika na vitenzi vikuu, ndivyo vinavyobeba viambishi vya wakati.

**Vitenzi vishirikishi**: Hivi ni vitenzi vishirikishi ambavyo havichukui viambishi vya nafsi, njeo ama hali. Vitenzi vishirikishi vipungufu ni vya aina mbili, ambavyo ni kitenzi kishirikishi **“ni” cha uyakinishi** na kitenzi shirikishi “si” si cha ukanushi.

**Vitenzi vishirikishi vikamilifu**:Hivi huchukuwa viambishi viwakilishi vya nafsi, njeo na hata hali. Kwa mfano; *ndiye, ndio, ndipo.*

**AINA ZA VITENZI SHIRIKISHI**

1. Vitenzi vya kuwa, atakuwa, alikuwa, amekuwa.
2. Vitenzi vya ni, si, indi

Herufi “t” inaashiriki kitenzi

kishirikishi kwenye sentensi.

**Mifano katika sentensi.**

(a). Habiba ***amekuwa***wa kwanza michezoni

(b). Hango ***atakuwa*** kiongozi mzuri.

(c). Maheru ***atakuwa*** mwalimu bora.

(d). Jane ***si*** mchokozi.

(e). Wale ***ni*** askari.

(f). Mwimbaji huyu ***ndiye*** hodari kuliko wote mjini Pemba.

(g). Juma ***angali***  mwanafunzi.

**Muhimu:** vitenzi vishirikishi huwa havidhihirishi matendo waziwazi bali hali ya ushirikiano wa kitu kimoja na kingine.

**Kazi za kitenzi kikuu**

Kueleza tendo linalofanywa na mtenda/mtendwa.

Kuonyesha wakati tendo linapotendeka

Kuonyesha hali ya tendo

Kuonyesha nafsi

Kuonyesha kauli mbali mbali za tendo

Kuonyesha urejeshi wa mtenda/mtendwa/ mtendewa/ kujitendea

**Kazi za kitenzi kishirikishi**

Kushirikisha vipashio vingine katika sentensi

Kuonyesha tabia fulani iliyopo au isiyokuwepo ya mtu fulani au kitu fullani.

Kuonyesha cheo au kazi anayofanya mtu.

Kuonyesha sifa za mtu.

Kuonyesha umoja wa vitu au watu

Kuonyesha mahali

Kuonyesha msisitizo

Kuonyesha umilikishi wa kitu chochote.

**Aina za wakati katika kitenzi**

Wakati uliopita

Wakati uliopo

Wakati ujao

**Hali mbalimbali za kitenzi**

Hali ya masharti

Hali ya kuendelea kwa tendo

Hali ya kutarajia, kuamuru na kuhimiza

**Viwakilishi**

Viwakilishi ni aina ya neno linaloweza kutumika badala ya jina/nomino .

**Aina za viwakilishi**

**Viwakilishi vioneshi au viwakilishi vya kuonesha**: Viwakilishi vionyeshi hutumika badala ya nomino kwa kutumia kuonyesha nomino inayorejelewa bila kuitaja. Kwa mfano; huyu, yule, hapo, kule, humo. Huyu si mwenzetu kabisa; kule hakufai kwenda watoto.

**Viwakilishi vya nafsi**: Kwa mfano: *mimi, wewe, yeye, sisi, nyinyi, wao*

**Viwakilishi vya kuuliza/viwakilishi viulizi**: Ambavyo huashiriwa na mofu/kiambishi **{-pi}** ambavyo katika tungo hutanguliwa na kiambishi ngeli cha jina husika. Kwa mfano, Wangapi wameondoka? Kipi kimekosewa?

**Wiwakilishi vya urejeshi**:Ambavyo vinajengwa na shina ***amba*** pamoja na vipande vidogo vidogo –ye-, -***o-, -cho-, vyo, lo, po, mo, ko*** n.k ambavyo vinachaguliwa kulingana na ngeli ya majina yanayorejeshwa navyo. Mfano; aliyeondoko hatapewa chake.

**Viwakilishi vya idadi**: Viwakilishi hivi hutuarifu kuhusu idadi ya nomino hiyo huweza kuwa kamili (halisi) au ya jumla.

**Viwakilishi vya pekee/vimilikishi**:Hivi ni aina ya vivumishi vya pekee kuwakilisha nomino. Hufuata sheria za upatanisho za nomino zinazowakilishwa. Mfano; “-angu, -ako, -ake, -etu, -enu, -ao”. Kwangu haingii megini, chako haikna thamani.

**Viwakilishi vya A-unganifu**: Viwakilishi hivi huundwa kwa kihusishi cha **A-unganifu** kusimamia nomino iliyomilkiwa, inayochukuwa nafasi fulani katika orodha au nomino ya aina fulani. Kihusishi a-unganifu huandamana na nomino kuunda kirai husishi ambacho husimama mahali pa nomino. Mfano; ya kwake yamemshinda, vya wazee haviguswi.

**Viwakilishi vya sifa**:Haya ni maneno ya sifa ambayo huchukua nafasi ya nomino katika setensi**.** Kwa mfano -eupe, -janja, -tamu

**Viwakilishi vya Idadi**: Hivi ni viwakilishi vinavyoonesha idadi ya vitu. Kuna aina mbili ya viwakilishi vya idadi.

**Idadi Kamili:** Hutumia namba kuelezea idadi ya nomino. 'saba, mmoja, ishirini' -Hutumika kusimama badala ya nomino kwa kurejelea idadi yake.

**Idadi Isiyodhihirika**:Huelezea kiasi cha nomino kwa ujumla, bila kutaja idadi kamili: 'chache, nyingi, kadhaa, kidogo, wastani'

**Viunganishi**

Ni maneno, kikundi cha maneno au kiambishi chenye kuunganisha maneno, kirai, kishazi au sentensi.Dhima ya kiunganishi ni kuunga vipashio viwili au zaidi vyenye hadhi sawa kisarufi**.**

**Aina za viunganishi**

**Viunganishi huru**: Hivi ni viunganishi vinavyosimama pekee katika tungo, katikati ya vipashio vinavyoungwa.Viunganishi huru hujumuisha:-

**Viunganishi nyongeza/vya kuongeza**: Kama vile, na, pia, pamoja. Baba na mwanae wanacheza mpira, Alichukua chakula chote pamoja na akiba iliyokuwepo.

**Viunganishi vya sababu/visababishi**: Mfano, kwa sababu, kwa kuwa, kwa vile, madhali, ili. Alimsogelea karibu ili ambusu, Atatumikia kifungo madhali amebainika kuwa na hatia.

**Viunganishi vya uteuzi/chaguo**: Mfano; au, Naweza kwenda nyumani au shuleni.

**Viunganishi vya kutofautisha/vya kinyume**: Ila, lakini, kinyume na, japokuwa, ingawa, ilihali. Mfano; mkumbatie lakini usimbusu.

**Viunganishi vya wakati**: Wakati mfano; Mwalimu aliuliza swali wakati yeye amesinzia.

**Viunganishi vya masharti:** Ikiwa, iwapo, hadi. Mfano; utaruhusiwa kuingia hapa ikiwa umevaa mavazi yanaostahili.

**Viunganishi vihusishi**: Miongoni mwa, kati ya; mfano: Jane alikuwa miongoni mwa washindi kumbi bora kitaifa.

**Viunganishi tegemezi:** Ni viambishi ambavyo hutiwa katika kitenzi cha kishazi tegemezi ili kukiunga na kitenzi kikuu cha kishazi huru ambavyo kwa pamoja huunda sentensi changamano au shurtia. Mfano; -po-, -cho-, -o- Nili-po-amka…, Ali-cho-mwelez…, alizo-o-neshwa.

**Vihusishi**

Ni maneno ambayo huonyesha uhusiano uliopo baina ya neno moja na jingine. Vihusishi aghlabu huonyesha uhusiano kati ya nomino au kirai nomino na maneno mengine.

Mambo yanayoweza kuonyeshwa na vihusishi

**Huonyesha uhusiano wa kiwakati**: mfano, ni vizuri kupiga mswaki **baada ya** chakula.

**Huonyesha uhusiano wa mahali**: mfano, Ninaishi **karibu na** kwa Mtogole

**Huonyesha uhusiano wa kulinganisha**: Amekula **zaidi ya** uwezo wake.

**Huonyesha uhusiano wa umilikaji**: Usiguse hicho kitabu ni **cha kwangu**

**Huonyesha uhusiano wa sababu/kiini**: nimerudi kwa **ajili ya** kuonana na mkuu wa shule.

**Aina za vihusishi**

Vihusishi vya wakati

Vihusishi vya mahali

Vihusishi vya vya kulinganisha

Vihusishi vya sababu

Vihusishi vya ala/kifaa mfano; -kwa

Vihusishi vimilikishi

Vihusishi vya namna; Kichwacha mviringo

Vihusishi ‘na’ cha mtenda mfano, amepigwa na Juma.

Matumizi ya kihusishi “kwa”

Huonyesha mahali au upande: Mfano, amekwenda kwa mjomba wake.

Huonyesha sababu au kisababishi cha jambo: mfano; ninaishi kwa ajili yako.

Huonyesha wakati: mfano; sina nafasi kwa sasa.

Huonyesha sehemu fulani ya kitu kikubwa, mfano: Mpira umekwisha wakiwa wamefungana nne kwa tatu.

Huonyesha jinsi kitendo kilivyotendeka: Mfano; alimvuta kwa nguvu sana ndo maana limevunjika.

**Vihisishi/Viingizi**

Ni maneno ambayo hutumiwa kuwakilisha hisia fulani.

Vihusishi vinaweza kugawanywa katika makundi yafuatayo:

Vihisishi vinavyoonyesha mhemko au hisi kali

Vihisishi vya furaha

Vihisishi vya huzuni

Vihisishi vya mshituko

Vihisishi vya mshangao

Vihisishi vya maamrisho au msisitizo wa jambo au tukio

Vihisishi vya maadili

Vihisishi vya mwiitiko

Vihisishi vya ombi

Vihisishi vya bezo

Vihisishi vya kutakia heri

Vihisishi vya kukiri afya/jambo

Vihisishi vya kiapo

Vihisishi vya salamu

**MADA NDOGO: 2: 3 MATUMIZI YA AINA ZA MANENO KATIKA TUNGO**

Elezea matumizi ya aina za maneno katika tungo

Aina za maneno hutumika katika tungo kwa kutegemeana na lengo la msemaji. Kwa mfano kama lengo la msemaji ni kuonesha aina fulani ya hisia atatumia vihisishi katika tungo yake. Vilevile kama msemaji anahitaji kueleza kuhusu namna nomino inavyotenda, ilivyotendewa au inavyotendwa, atatumia kitenzi.

**MADA NDOGO: 2: 4 MATUMIZI YA KAMUSI**

Kamusi ni kitabu cha marejeleo chenye msamiati uliokusanywa kutoka kwa wazungumzaji wa jamii fulani, na kupangwa kwa utaratibu maalumu, kasha kufafanuliwa kwa namna ambayo msomaji huweza kuelewa.

Ufafanuzi wa msamiati unaoingizwa kwenye kamusi ni fasili na maelezo mengine kulingana na lengo la kamusi husika.

Msamiati unaoingizwa katika kamusi waweza kuwekwa katika makundi makuu mawili: (a) maneno yote ya lugha au fani fulani (b) orodha ya maneno yaliyochaguliwa kutoka katika lugha ya kawaida au lugha ya fani fulani na kupewa maelezo mafupi ya maana za maneno hayo.

Mtunga kamusi huteua msamiati fulani anapotunga kamusi na kuacha mwingine. Uteuzi wa maneno yanayoingizwa katika kamusi huongozwa na vigezo vifuatavyo:

* + 1. Umbo la neno
    2. Maana ya neno
    3. Historia ya neno
    4. Matumizi ya neno

**KWA NINI KAMUSI ILITUNGWA?**

Utungaji wa kamusi ulianza katika jamii zilizojua kusoma na kuandika. Kamusi ilihitajika ili imsaidie mtumiaji kufahamu maana za maneno aliyoyasoma. Maneno haya yalipatikana katika matini mbalimbali kama vile vitabu na magazeti. Kwa sababu hii ni  wazi kuwa, kamusi zilianza kutungwa ili kukidhi haja ya kupata maana ambazo hazikujulikana.

Jamii isiyojua kusoma na kuandika, hususani ile ambayo haikuingiliana na watu wa jamii nyingine yenye utamaduni tofauti haikuhitaji kamusi, hii ni kwa sababu kila mwanajamii alifahamu msamiati wote uliohitajika kwa mawasiliano.

Kwa hali hii ni dhahiri haja ya kamusi ilichochewa na kuongezeka kwa msamiati kutokana na kupanuka kwa matumizi ya lugha. Matumizi ya lugha yalipanuka ili kutosheleza haja ya kueleza na kufafanua dhanna mpya zilizotokana na kukua na kubuniwa kwa maarifa mapya yaliyojidhihirisha katika Nyanja mbalimbali za sayansi na teknolojia.

**Muundo wa Kamusi**

Kamusi imegawanyika katika sehemu kuu tatu ambazo ni: *Utangulizi, matini ya kamusi na Sherehe ya kamusi.*

* 1. **Utangulizi wa kamusi**

Hii ni sehemu ya mwanzo ya kamusi ambayo hutangulia matini yenyewe ya kamusi. Utangulizi hujumuisha muhtasari wa sarufi ya lugha yenyewe pamoja na maelezo ya namna ya kuitumia kamusi. Utangulizi huonesha pia vifupisho vilivyotumika ndani ya kamusi na maana zake.

* 1. **Matini ya kamusi**

hii ni sehemu yenye vidahizo vyote vya kamusi husika kuanzia herufi ya alfabeti “A” hadi “Z”. Vidahizo vyote huorodheshwa hapa na kufafanuliwa. Taarifa mbalimbali za kiisimu huingizwa hapa. Taarifa hizo huhusu aina ya neno, maana (fasili) ya neno, vifupisho vya maneno, matumizi ya alama na vituo mbalimbali, matamshi, matumizi ya misemo, nahau, methali.

* Kidahizo ni neno lolote linaloingizwa kwenye kamusi na kutolewa fasili yake.
  1. **Sherehe ya kamusi**

Sehemu hii ya Kamusi huingiza baadhi ya taarifa za ziada zenye msaada kwa mtumiaji wa kamusi. Taarifa zinazoingizwa sehemu hii ni kama vile:

* Majina ya nchi mbalimbali
* Vyeo vya kijeshi
* Vipimo mbalimbali vya urefu, ujazo, ukubwa.

**Mpangilio wa maneno katika kamusi**

Maneno yanayoingizwa katika kamusi nyingi hupangwa kwa utaratibu wa alfabeti. Maneno yanayoanza na herufi **A,** yote huwekwa chini ya herufi **A.** Vivyo hivyo kwa maneno yanayoanza na herufi **b, ch, d** hadi **z.** maneno yanayoanza na herufi fulani nayo hupangwa katika utaratibu wa alfabeti kwa kuzingatia herufi ya pili, ya tatu, nne au tano ya neno kama mfano unavyoonesha hapa chini:

Kwa mfano**:** *jabali, jabiri, jadhibika, jadi.*

Maneno yote yanaanza na herufi [**j].** Herufi ya pili kwa maneno yote ni [**a].** Herufi ya tatu ni [**b].** Kwa kuwa [**b]** hutangulia [**d]** katika mpangilio wa alfabeti, maneno yenye [**b]** huorodheshwa kwanza kabla yay ale yenye [**d]**. Kwa vile maneno yenye [**b]** ni mawili itabidi tutazame herufi ya nne ya maneno hayo ili kuchagua neno litakaloorodheshwa mwanzo. Neno **jabali** litaorodheshwa kabla ya **jabiri** kwa kuwa [**a]** (herufi ya nne kwenye **jabali** hutangulia [**i]** ya **jabiri** ambayo pia ni herufi ya nne. Kasha tunatazama maneno yenye [**d]** kama herufi ya tatu. Hapa tunaangalia pia herufi ya nne ili kubaini neno litakaloandikwa mwanzo kati ya **jadhibika** na **jadi**. Kwa kuwa [**h]** hutangulia [**i]** basi **jadhibika** litaorodheshwa mwanzo na kufuatiwa na **jadi.**

**Taarifa za Kikamusi**

Kamusi za siku hizi huwa na taarifa zaidi ya maana. Miongozi mwa taarifa ambazo kamusi huwa nazo ni:

* ***Kidahizo***

Kidahizo ni neno linaloorodheshwa katika kamusi ili litolewe maana zake pamoja na taarifa nyinginezo. Katika kamusi, vidahizo vinaorodheshwa ki- alfabeti na huandikwa katika chapa iliyokolezwa wino.

**Kwa mfano:**

**Ardhi** *nm* 1. nchi kavu udongo

                 2. dunia

**Fuska** *nm:* tabia mbaya, hasa ya uasherati.

* ***Vibadala***

Kibadala ni kimoja kati ya maneno au zaidi yanayotofautiana kidogo kimaandishi na kimatamshi lakini yenye maana sawa. Maumbo au matamshi hayo tofauti hutumiwa na watu wa maeneo tofauti au wa lahaja tofauti za Kiswahili. Kwa mfano, neno **benki** hutumiwa zaidi Tanzania na **banki** hutumiwa zaidi Kenya. Kama vibadala viwili vitabainika vyote ni sanifu au vina matumizi mapana, maumbo yote mawili yanaingizwa katika kamusi kama vile “**alimradi** na **ilimradi”** *nm,* **aminifu – Amini, amwali – amuali, amin – amini,** n.k.

* ***Misemo (ms), methali (mt) na nahau (nh)***

Taarifa nyingine zinazoingizwa katika kamusi ni misemo, methali na nahau. Taarifa hizi zinawekwa baada ya fasihi au mifano ya matumizi katika chapa ya italiki. Semi hizi hutengwa na taarifa zilizotangulia kwa nukta mkato (;) na kutanguliwa na alama (ms) kwa misemo, (mt) kwa methali na (nh) kwa nahau.

**Kwa mfano**

Adimika *kt* [sie]: patikana kwa uchache au kwa nadra; ghibu; (ms) ume – kama wali wa daku.

* ***Kitomeo***

Kitomeo ni neno linaloingizwa katika kamusi kama kidahizo pamoja na taarifa zake zote kama vile kategoria, idadi, sinonimu, n.k.

* ***Michoro***

Kamusi huingiza michoro ya vitu mbalimbali. Lengo la michoro hiyo ni kusaidia fasili kuelezea maana ambazo hazieleweki kwa urahisi.

* ***Orodha ya nchi na utaifa***

Taarifa nyingine zinazoingizwa katika kamusi ni orodha ya nchi na utaifa. Lengo la orodha hiyo ni kuwasaidia wazungumzaji na watumiaji wa lugha kuwa na namna moja ya kutaja majina ya nchi na utaifa. Orodha hii inawekwa mwishoni kabisa mwa kamusi.

* ***Tahajia ya neno***

Tahajia ni uwasilishaji wa sauti kwa herufi katika maandishi kufuatana na mwendelezo wa maneno uliokubaliwa. Maneno katika kamusi yanaandikwa kufuatana na tahajia sanifu. Kwa yale maneno yenye tahajia zaidi ya moja, basi lahaja zote zinaoneshwa.

* ***Matamshi ya Maneno***

Kamusi huonesha namna ya kutamka maneno yanayoingizwa katika kamusi ili kumwelekeza mtumiaji wa kamusi jinsi yanavyotamkwa. Matamshi ya maneno huoneshwa kwa kutumia alama za kifonolojia ambazo huonesha herufi zinazounda neno.

Maneno ya Kiswahili yanaandikwa kama yanavyotamkwa kwa hiyo hayahitaji alama za kuonesha namna ya kuyatamka. Isitoshe haja ya kuwa na maelekezo ya matamshi ya maneno ni muhimu kwa wanafunzi wa Kiswahili, hususan wageni ambao hawakuzoea sauti fulani ambazo hazipo katika lugha zao. Kwa mfano, Kiingereza hakina sauti inayowakilishwa na umbo **/ng/** kama inavyodhihirika katika neno **/ngoma/** japokuwa wanalo umbo kama hilo ambalo hutamkwa kama **/ng’/** ya neno **/ng’ombe/** na **/th/** za Kiswahili huwakilishwa na umbo moja tu katika Kiingereza.

Kwa hali hii ni dhahiri kuwa, maelezo ya namna ya kutamka maneno ya Kiswahili siyo muhimu kwa kamusi iliyolenga wenyeji wa Kiswahili kama ilivyo *Kamusi ya Kiswahili Sanifu*. Kamusi inayotungwa mahususi kwa wageni haina budi kuonesha namna ya kutamka kwa usahihi yale maneno ambayo ni magumu kutamka. Maneno yasiyokuwa na shida kutamka ambayo kwa hakika ni mengi katika Kiswahili yasiyooneshwa, kwani itakuwa kujaza nafasi bure.

* ***Sarufi ya lugha***

Sarufi ya lugha kama inavyojitokeza katika kila neno kama vile maumbo ya wingi wa nomino, vinyambuo vya maneno kama vile *lima, limia, limika, limisha, limwa, n.k.* ambayo hutokana na kitenzi “*Lima”*

* ***Maana za maneno***

Kamusi huonesha maana za maneno. Maana hizi zinaelezwa kwa kutoa fasili (maelezo) pamoja na maneno mengine yenye maana sawa au zinazokaribiana, yaani sinonimu. Kimpangilio, fasili hutangulia na sinonimu hufuata.

Kidahizo chenye maana zaidi ya moja huoneshwa maana zake kuu kwa kutumia tarakimu 1, 2, 3. Pale ambapo maana kuu ina maana nyingine ndogondogo, maana hizo zinaoneshwa kwa kuwekewa alama (a), (b), (c), (d), n.k. au tarakimu.

**Kwa mfano**

**Fungo1** *nm* (ma) (a) muda wa kujinyima kwa hiyari chakula, maji na vinginevyo; muda wa kufunga. (b) namna ya kufunga (c) dhamana

**Fungo2** *nm* dawa inayotengenezwa kwa mizizi ya ndago ambayo husaidia meno ya mtoto kuota yakiwa imara.

**Fungo3** *nm* mnyama kama paka mwitu na mdogo kuliko ngawa.

* ***Etimolojia ya neno***

Kamusi huonesha etimolojia ya neno, yaani asili ya neno, mfano neno fulani asili yake ni kutoka nchi gani au lahaja gani.

* ***Matumizi ya maneno***

Kamusi huonesha matumizi mbalimbali ya maneno. Kwa kawaida, maneno mengi ya lugha hutumiwa katika nyanja mbalimbali. Hata hivyo, kuna baadhi ya maneno hutumika zaidi katika maeneo fulani maalumu, kama vile dini, fizikia, baiyolojia, ushairi au sarufi. Maneno kama haya hupewa alama maalumu kuonesha maneno yanamotumika zaidi.

**Kwa mfano:**

**Kwaresima** *nm* (kd) siku arubaini za mfungo wa wakristo kabla ya sikukuu ya pasaka.

**Yambiwa** *nm* (sarufi) kipashio cha sentensi kinachodokeza mtendewa.

**AINA ZA KAMUSI**

Kwa kutumia kigezo cha dhima au lengo la kamusi kuna aina zifuatazo za kamusi:

* + 1. **Kamusi wahidiya**

Hii ni kamusi inayoandikwa katika lugha moja tu, na inalengwa kwa wazungumzaji wazawa wa lugha hiyo. Wakati mwingine huwafaa wanaojifunza lugha hiyo kama lugha ya pili au ya kigeni. Jambo la kuzingatia hapa ni kwamba, vidahizo vya kamusi wahidiya na maelezo ya maana ya vidahizo hivyo huwa katika lugha moja. Mfano wa kamusi wahidiya ni *Kamusi ya Kiswahili Sanifu ya* TUKI iliyochapishwa mwaka 1981 na ile ya *Oxford Advanced Learners Dictionary.*

* + 1. **Kamusi thaniya**

Hii ni kamusi iliyoandikwa kwa lugha mbili. Vidahizo huandikwa katika lugha moja (lugha chanzi) na maelezo ya maana ambayo aghalabu huwa neno moja, yaani visawe, huandikwa katika lugha ingine (lugha lengwa). Lengo la kamusi thaniya ni kumsaidia mtu anayefahamu lugha moja kati ya zilizotumiwa kujifunza lugha ingine, kuelewa matini anazosoma ambazo zimeandikwa katika lugha ya vidahizo vya kamusi na kumsaidia kujieleza vizuri hasa anapoandika katika lugha lengwa. Mifano ya kamusi thaniya ni kamusi za TUKI za mwaka 1996: *Englisha – Swahili Dictionary,*  *Kamusi ya Kiswahili – Kiingereza, Kamusi Sanifu ya Isimu na Lugha (1990)* na *Kamusi Sanifu ya Biolojia, Fizikia na Kemia*

* + 1. **Kamusi mahuluti**

Hii ni kamusi yenye lugha zaidi ya mbili. Ni kamusi iliyoandikwa kwa lugha nyingi. Vidahizo vya kamusi mahuluti hupatiwa visawe katika lugha mbili au zaidi.

**Mfano**

**Kiswahili             Kiingereza           Kijerumani**

nyumba *nm*         house                    haus

  mtoto *nm*                child                    kind

 kitabu *nm*                 book                    buch

  tembea *kt*                  walk                   laufen

* + 1. **Kamusi za kitaaluma**

Hizi ni kamusi zinazoandikwa na wasomi ili zitumike katika uwanja fulani wa kitaaluma kama vile fizikia, kemia, biolojia, isimu, fasihi, n.k. Kamusi za aina hii huwa na maneno ya kitaaluma. Mfano wa kamusi za kitaaluma ni *Kamusi Awali ya Sayansi na Teknolojia (1995)*, *Kamusi ya Isimu na Lugha (1996), Kamusi ya Biolojia, Fizikia na Kemia (1996) Dictionary of Archaeology (1972).*

* + 1. **Kamusi za semi**

Kamusi za aina hii huwa na mkusanyiko wa semi kama vile nahau, methali, misemo, n.k. Kamusi hizi hueleza maana za semi mbalimbali na matumizi yake. Mfano wa kamusi za semi ni *Kamusi ya Misemo na Nahau (2000) na Kamusi ya Methali (2001)*

* + 1. **Kamusi za watoto**

Hizi ni kamusi wanazotungiwa watoto, hasa katika madarasa ya chini. Sifa kubwa ya kamusi hizi ni wepesi wa maelezo na matumizi mengi ya picha. Mfano wa kamusi za watoto ni *Kamusi ya Kwanza ya Kiswahili - Kiingereza*

1. **Kamusi za visawe**

Hizi ni kamusi zenye kueleza maana za maneno kwa kutumia visawe vyake. Katika kamusi ya aina hii, neno kama vile **ghilba** huelezwa kwa visawe vyake kama vile **uongo, ulaghai, hadaa**.

**DHIMA YA KAMUSI**

**KAMUSI INA UMUHIMU KWA MTUMIAJI YEYOTE WA LUGHA KWA SABABU ZIFUATAZO:**

* + 1. Kamusi huonesha tahajia (spellings) sahihi za maneno
    2. Kamusi hueleza maana (fasili) mbalimbali za maneno
    3. Kamusi huonesha matamshi sahihi ya maneno
    4. Kamusi hubainisha aina (kategoria) ya neno
    5. Kamusi huonesha misemo, semi, misimu na methali mbalimbali
    6. Kamusi huonesha asili ya neno
    7. Kamusi huonesha alama na vifupisho mbalimbali vya lugha
    8. Kamusi huongeza maarifa zaidi kuhusu lugha ya mzungumzaji
    9. Kamusi husaidia kujifunza lugha za kigeni.

**MADA: 3: 0 FASIHI KWA UJUMLA**

Mada hii ni utangulizi tu juu ya fasihi. Katika utangulizi huu utaelewa dhana ya fasihi, utajifunza juu ya kazi za fasihi katika maisha ya mwanadamu. Utajifunza juu ya tanzu (aina) za fasihi kwa ujumla wake. Kisha utajifunza sifa na dhima za kila tanzu ya fasihi kwa umahususi wake na mwisho utaweza kujifunza juu ya tofauti na uhusiano wa tanzu hizo za fasihi.

**MADA NDOGO: 3: 1 DHIMA YA FASIHI**

**Fasihi**; ni sanaa ya lugha inayoshughulikia masuala yanayomhusu binadamu matatizo yake, ndoto zake, matumaini yake, migogoro yake na jinsi anavyoingiliana na mazingira yake. (Wamitila, 2004).

Fasili hii imejaribu kufafanua vizuri kile ambacho fasihi inajihusisha nacho, kimsingi fasihi inajihusisha na wanadamu. Vitu vya msingi tunavyoviona katika fasili hii ni kwamba fasihi ni sanaa, na fasihi inatumia lugha lakini zaidi fasihi inajihusisha na wanadamu.

Dhima za fasihi katika jamii ni pamoja na hizi zifuatazo:

**Kuburudisha jamii:** Pamoja na mambo mengine fasihi inalenga kuburudisha jamii. Kupitia takribani vipera vyake vyote, fasihi huwa na kusudi la kufurahisha, kutumbuiza na kusisimua hadhira, kwa mfano kupitia nyimbo, hadithi, mashairi na kadhalika.

**Kuelimisha:** Fasihi hutumika kama nyenzo ya kuelimisha jamii, kupitia fasihi wanajamii wanaweza kuelimishwa juu ya mambo mabalimbali, kama vile juu ya umuhimu wa kuishi kwa amani, umuhimu wa kijikomboa kifikra, umuhimu wa kujikomboa kiuchumi, ubaya wa ufisadi na kadhalika.

**Kuonya jamii**: Fasihi ina jukumu la kuhakikisha wanajamii wanakaa katika mstari wa maadili ya jamii husika. Kupitia fasihi wanajamii wanapewa mwongozo wa jinsi ya kufuata mwelekeo unaokubalika katika jamii.

**Kuunganisha jamii:** Fasihi huleta watu katika jamii. Watu huunganishwa kupitia kazi mbalimbali za kifasihi, kwa mfano, kupitia nyimbo, miviga, vichekesho na kadhalika.

**Kukuza lugha:** Fasihi hutumia lugha kufikisha ujumbe wake katika jamii, lugha ya fasihi huwa ni ya kisanaa zaidi na hivyo kuifanya iwe yenye mvuto kwa wasikilizaji au wasomaji. Mtu anaposoma au kusikiliza kazi ya fasihi anapata ujuzi wa lugha. Lakini pia fasihi yenyewe inaweza kutumika kama chombo cha kukuza lugha. Wasimulizi na waandishi wa fasihi huhitaji kuwa na utajiri mkubwa wa lugha.

**Kuhifadhi mila, tamaduni na itikadi za jamii:** Kupitia fasihi simulizi, tamaduni na mila za jamii husika huhifadhiwa. Kwa mfano kupitia methali, misemo, nahau na vitendawili unaweza kujua mila na tamaduni za jamii husika.

**Kukuza uwezo wa kufikiri**: Vipera vingi vya fasihi huwachochea hadhira kufikiri sana ili kupata suluhisho. Kwa mfano, vitendawili, ngano za mtanziko na kadhalika.

**MADA NDOGO: 3: 2 AINA ZA FASIHI**

Kuna tanzu mbili za fasihi, ambazo ni Fasihi Andishi na Fasihi Simulizi.

**FASIHI SIMULIZI**

Fasihi Simulizi ni utanzu wa fasihi ambao unawakilisha sanaa ya lugha inayopitishwa kutoka kwa kizazi hadi kizazi kwa njia ya maneno/masimulizi ya mdomo.

## Sifa za Fasihi Simulizi

1. Hupitishwa kwa njia ya mdomo
2. Ufanisi wa sanaa katika fasihi simulizi hutegemea uwezo wa msimulizi, au wahusika
3. Masimulizi yake yanaweza kuathiriwa na mazingira, hisia na hali
4. Ni mali ya jamii. Hakuna mtu fulani anayemiliki sanaa katika fasihi simulizi.
5. Inaweza kubadilika kutoka kizazi hadi kizazi, au mazingira mbalimbali kwa sababu hutegemea kumbukumbu ya msimulizi.
6. Aghalabu huwa na funzo fulani

## Umuhimu wa Fasihi Simulizi

1. Kuburudisha - Hufurahisha na kuchangamsha hadhira
2. Kunasihi- kutolea mawaidha na kuonyesha mwelekeo unaotarajiwa katika jamii
3. Kuelimisha watu kuhusu vitu mbalimbali hasa mazingira yao
4. Kutambulisha jamii - jamii mbalimbali husifika kutokana na sanaa zao katika fasihi simulizi kama vile nyimbo
5. Kuhifadhi na kudumisha utamaduni wa jamii
6. Kuunganisha watu - huleta watu pamoja
7. Kukuza lugha - fasihi huimarisha lugha kwa kuwa hutumia mbinu mbalimbali za lugha.
8. Kuliwaza - hutoa huzuni na kuleta matumaini.
9. Kupitisha muda - wakati mwingine fasihi simulizi hutumika kupitisha muda.

**FASIHI ANDISHI**

Fasihi Andishi ni aina ya sanaa ambayo hutumia maneno yaliyoandikwa kupitisha ujumbe. Ni sanaa inayopitishwa kwa njia ya maandishi

**Tanzu za Fasihi Andishi**

Kuna tanzu nne kuu za Fasihi Simulizi:

1. [Hadithi Fupi](http://swa.gafkosoft.com/hadithi_fupi) - kazi andishi ya fasihi isiyokuwa ndefu sana
2. [Riwaya](http://swa.gafkosoft.com/riwaya) - kazi andishi ya fasihi ambayo huwa ndefu kuliko hadithi fupi
3. [Tamthilia](http://swa.gafkosoft.com/tamthilia)- kazi andishi ya fasihi inayowasilisha mchezo wa kuigiza
4. [Mashairi](http://swa.gafkosoft.com/ushairi) - mashairi yaliyochapishwa huwa chini ya fasihi andishi.

## Sifa za Fasihi Andishi

1. Hupitishwa kwa njia ya maandishi
2. Ni mali ya mtu binafsi
3. Haiwezi kubadilishwa
4. Hutumia [mbinu za lugha na mbinu za sanaa](http://swa.gafkosoft.com/tamathali_za_usemi)
5. Kuhifadhi kazi ya sanaa katika maandishi
6. Kukuza lugha
7. Kuburudisha
8. Kuelimisha
9. Kukashifu tabia zisizoandamana na maadili ya jamii
10. Kuonya, kuelekeza, kunasihi

**MADA: 4: 0 FASIHI SIMULIZI**

Kabla hatujaiingilia mada ya kipindi hiki yafaa kwanza tujikumbushe maana ya fasihi simulizi. Katika kipindi kilichopita tulieleza kuwa fasihi simulizi ni sanaa ya lugha inayotungwa au kubuniwa kichwani na kuwasilishwa kwa hadhira kwa njia yam domo na vitendo bila kutumia maandishi. Hivyo fasihi simulizi ni tukiolinalofungamana na muktadha fulanii wa kijamii, na kutawaliwa na mwingiliano wa mambo yafuatayo:

* 1. Fanani (msanii)
  2. Hadhira (mtazamaji)
  3. Fani inayotendwa
  4. Tukio
  5. Mahali
  6. Wakati

Fasihi simulizi ni moja kati ya tanzu za fasihi inayohifadhiwa na kurithishwa kutoka kizazi kimoja hadi kingine kwa njia ya mdomo. Katika mada hii utajifunza na kisha utaweza kubainisha tanzu na vipera vya fasihi simulizi pamoja na ufafanuzi wake. Na pia utaweza kutofautisha kati ya kipera na kipera au kati ya utanzu na utanzu.

Fasihi Simulizi ni kazi ya fasihi inayohifadhiwa na kurithishwa kutoka kizazi kimoja hadi kingine kwa njia ya mdomo kama vile; hadithi, ngoma na vitendawili.

**MADA NDOGO : 4: 1 UBAINISHAJI WA TANZU ZA FASIHI SIMULIZI**

**Tanzu za na vipera vya fasihi simulizi**

M.M.Mulokozi katika makala yake ya tanzu za Fasihi Simulizi iliyo katika jarida la Muulika namba 21(1989) amezigawa tanzu na vipera vya Fasihi Simulizi kama ifuatavyo:

**Tanzu za Fasihi simulizi**

1. **Masimulizi/hadithi**
2. **Semi**
3. **Ushairi**
4. **Mazungumzo**
5. **Maigizo**
6. **Ngomezi**

**MADA NDOGO: 4: 2 UFAFANUZI WA TANZU ZA FASIHI SIMULIZI NA VIPERA VYAKE.**

1. **SIMULIZI/ HADITHI**

Masimulizi ni fasihi yenye kusimulia habari fulani. Ni masimulizi ambayo yanatumia lugha ya mjazo au nathari na mtiririko wake huwa mwepesi au sahili. Urefu wa hadithi hutofautiana kutoka kitanzu/kipera kimoja hadi kingine. Kwa jumla zipo hadithi ambazo ni za kubuni na zingine za kihistoria. Baadhi ya vipera vya utanzu huu ni:

* 1. **Ngano**

Hizi ni hadithi za kimapokeo zitumiazo wahusika kama wanyama, miti na watu katika kuelezea au kuonya kuhusu maisha. Vijipera vya kipera hiki ni:

* **Istiara**: Hadithi ambayo maana yake ya wazi inawakilisha maana nyingine iliyofichika. Yaani hadithi nzima ni kama sitiari.
* **Mbaz**i: Hadithi fupi yenye mafunzo itolewayo kama kielelezo wakati wa maongezi au wa kumkanya mtu
* **Kisa**: Hadithi fupi ya kufurahisha kuhusu tukio la kweli.
  1. **Visakale**

Masimulizi ya kimapokeo juu ya wahenga au mashujaa wa kabila au taifa yenye kuchanganya chuku na historia. Kwa mfano hadithi za Liyongo

* 1. **Mapisi**

Maelezo ya historia bila kutia mambo ya kubuni.

* 1. **Soga**

Ni hadithi ndogo ndogo zinazohusisha utani na ucheshi kwa kiasi fulani. Hizi ni hadithi ambazo hutambwa katika mtiririko wa matukio ambao huzua kicheko. Soga hudhamiria kuchekesha na pia kukejeli.

* 1. **Tarihi**

Hizi ni hadithi ambazo husimulia au zimejengwa kwenye matukio ya kihistoria. Inawezekana matukio yanayosimuliwa yakawa ya kweli, yaani yalipata kutokea kihistoria. Hadithi hizi hutokea zaidi katika maandishi.

* 1. **Visasili**

Ni utanzu unaofungamana na imani za dini na mizungu ya jamii. Hizi ni hadithi za kale zenye kuwakilisha imani na mtazamo wa jamii inayohusika kuhusu asili ya ulimwengu na mwenendo wake,  kuhusu asili yao wenyewe, na maana na shabaha ya maisha yao. Mara nyingi hadithi hizi huaminiwa kuwa ni kweli tupu, na hutumika kuelezea au kuhalalisha baadhi ya mila na madhehebu ya jamii inayohusika.

1. **SEMI**

Semi ni tungo au kauli fupifupi za kisanaa zenye kubeba maana au mafunzo muhimu ya kijamii. Baadhi ya tanzu katika kundi hili ni:

1. **Methali**

Methali ni semi fupi fupi zenye kueleza kwa muhtasari fikra au mafunzo, mazito yaliyotokana na uzoefu wa kijamii. Mara nyingi mawazo hayo huelezwa kwa kutumia tamathali hasa sitiari na mafumbo. Methali nyingi huwa na muundo wenye sehemu mbili. Sehemu ya kwanza huanzisha wazo fulani, na sehemu ya pili hulikanusha au kulikaamilsha wazo hilo. Kwa mfano; mwenda pole hajikwai, aliye juu mngoje chini.

1. **Vitendawili**

Ni usemi uliofumbwa ambao hutolewa kwa hadhira ili ufumbue. Fumbo hilo kwa kawaida huwa linafahamika katika jamii hiyo, na mara nyingi lina mafunzo muhimu kwa washiriki, mbali na kuwachemsha bongo zao. Vitendawili ni sanaa inayotegemea uwezo wa mtu kutambua, kuhusisha na kulinganisha vitu vya aina mbalimbali vilivyomo katika maumbile

1. **Misimu**

Ni semi za muda na mahali maalum ambazo huzuka na kutoweka kutegemea mazingira maalum. Msimu ukipataa mashiko ya kutosha katika jamii huweza hatimaye kuingia katika kundi la methali za jamii hiyo.x

1. **Mafumbo**

Ni semi za maonyo au mawaidha ambazo maana zake za ndani zimefichika. Fumbo hubuniwa na msemaji kwa shabaha na hadhira maalum, hivyo ni tofauti na methali au vitendawili ambavyo ni semi za kimapokeo.

1. **Lakabu**

Haya ni majina ya kupanga ambayo baadhi ya watu hupewa au hujipatia kutokana na sifa zao za kimwili, kinasaba, kitabia au kimatendo. Majina haya huwa ni maneno au mafungu yaa maneno yenye maana iliyofumbwa. Mara nyingi majina haya huwa ni sitiari. Baadhi ya majina haya humsifia mhusika, lakini mengine humkosoa au hata kumdhalilisha; Mifano: simba wa yuda- Hali Selassie, Baba wa taifa – Mwl Nyerere.

1. **USHAIRI**

Huu ni utanzu wa fasihi simulizi unaowasilishwa kwa hadhira kwa njia ya uimbaji au ughani badala ya usemaji wa kawaida. Katika utanzu huu kuna vipera viwili ambavyo ni nyimbo na maghani:

1. **Nyimbo**

Nyimbo ni kila kinachoimbwa. Kipera hiki kimegawanyika katika vijipera vifuatavyo ambavyo ni, tumbuizo, bembea, kongozi, nyimbo za dini, wawe, tenzi, tendi, mbolezi, kimai, nyiso, nyimbo za vita, nyimbo za uwindaji, nyimbo za taifa, nyimbo za watoto na nyimbo za kazi.

* **Tumbuizo:** Hizi ni nyimbo za furaha ziimbwazo kuwafurahisha watu kwenye matukio mbalimbali kama vile ngomani au harusini. Bembea; hizi ni nyimbo za kubembeleza watoto. Kigezo kilichotumika hapa ni kigezo cha kidhima ambapo hulenga kubembeleza watoto.
* **Kongozi:** Hizi ni nyimbo za kuaga mwaka.
* **Nyimbo za dini:** Hizi ni nyimbo zinazoimbwa kwa lengo la kumsifu Mungu au miungu.
* **Wawe:** Hizi ni nyimbo za kilimo; huuimbwa wakati wa kulima.
* **Tenzi:** Hizi ni nyimbo ndefu za kimasimulizi au mawaidha.
* **Tendi:** Hizi ni nyimbo ndefu za masimulizi juu ya matendo ya mashujaa, wahusika wa tendi ni watu wenye historia za matendo ya kishujaa.
* **Mbolezi:** Hizi ni nyimbo za kilio au maombolezo.
* **Kimai:** Hizi ni nyimbo zihusuzo shughuli za baharini.
* **Nyiso**; hizi ni nyimbo za jandoni.
* **Nyimbo za vita:** Hizi ni nyimbo ziimbwazo na askari wakati wa vita..
* **Nyimbo za watoto**: Hizi ni nyimbo waimbazo watoto wakati wa michezo yao.
* **Nyimbo za uwindaji:** Hizi ni nyimbo ambazo huimbwa na makundi ya wawindaji wakati wa shughuli au sherehe zao.
* **Nyimbo za Taifa:** Hizi ni nyimbo za kusifia Taifa au kabila.
* **Nyimbo za kazi**: Hizi ni nyimbo zinazoimbwa katika shughuli mbalimbali kama vile, kulima, kutwanga, kusuka, uvuvi, uashi, useremala na kadhalika.

1. **Maghani**

Maghani ni istilahi inayotumiwa kuelezea aina ya ushairi ambao hutolewa kwa kalima au maneno badala ya kuimbwa.

Kipera hiki kina vijipera vitatu ambavyo ni **maghani ya kawaida**, **sifo** na **maghani masimulizi.**

**Maghani ya kawaida** ni kundi ambalo tunaweza kuingiza fani mbalimbali za ushahiri simulizi kama vile ushairi wa mapenzi, siasa, maombolezo, kazi, dini ilimradi unaghanwa katika namna ya uwasilishwaji wake.

**Sifo;** hizi ni tungo za kusifu ambazo husifu watu, wanyama na mimea. Baadhi ya sifo huwa zinakashifu au kukejeli. Sifo huwa na tanzu muhimu kama vile **vivugo (majigambo)**, **pembezi** na **tondozi.**

* **Kivugo:** Hili ni ghani la kujisifia, hutungwa na kughanwa na muhusika mwenyewe.
* **Tondozi:** Hizi ni tungo za kusifu watu, wanyama au vitu.

**Ghani masimulizi:** Hizi ni ghani ambazo hutambwa ili kusimulia hadithi, historia au tukio fulani. Ghani masimulizi ina vipera vinne ambavyo ni rara, ngano, sifo na tendi.

* **Rara**: Ni hadithi fupi nyepesi ya kishairi yenye visa vya kusisimua; rara huimbwa au kughanwa ikiambatana na ala za muziki.
* **Ngano:** Hizi ni hadithi za mapokeo zitumiazo wahusika kama wanyama, miti na watu katika kuelezea au kuonya kuhusu maisha.Ngano huwa ghani masimulizi inapowasilishwa pamoja na ala ya muziki.
* **Sifo:** Hizi ni tungo za kusifu: sifo huwa ghani masimulizi inapoingiza muziki katika utondozi wake, lugha iliyotumika ni lugha ya kishairi.
* **Tendi:** Hizi ni ghani ndefu za masimulizi juu ya matendo ya mashujaa yenye uzito kijamii au kitaifa

1. **MAIGIZO**

Maigizo ni michezo ambao hutumia watendaji wa kuiga tabia na matendo ya watu au viumbe wengine ili kuburudisha na kutoa ujumbe fulani kwa hadhira. Drama, yaani maigizo yanatumia watendaji kuinga tabia na matendo ya watu au viumbe wengine ili kuburudisha na kutoa ujumbe fulani, ni sanaa inayopatikana katika makabila mengi. Mara nyingi drama za Kiafrika huambatana na ngoma, utambaji hadithi, nyimboo na matendo ya kimila, kwa mfano jando na unyango. Yapo pia maigizo yanayofungamana na michezo ya watoto, matanga, uwindaji, kilimo na kadhalika. Drama nyingi hutumia maleba maalumu. Zifuatazo ni baadhi ya vipera vya maigizo:

1. **Maigizo ya watoto**

Watoto wanapocheza hufanya maigizo ya matendo ya kimaisha wanayoyaona katika jamii zao, kwa mfano kulima, kupika, kufanya biashara, arusi, matanga, na kadhalika. Maigizo yya aina hiyo ni sana za maonesho zenye kuwaburudisha na kuwaellimisha watoto, licha ya kukuza vipaji vyao vya ubunifu.

1. **Maigizo ya msibani**

Katika baadhi ya makabila, watani au wajukuu wa marehemu hupaswa kufanyya maigizo yanayohusiana na maisha, matendo na tabia ya marehemu. Maigizo hayo huwa kama mmichezo ya kuigiza, na husaidia kuwapunguzia wafiwa huzuni yao, mbali na kutoa mafunzo fulani kwa watu waliopo msibani. Kwa mfano, kama marehemuu alikuwa na tabia mbaya, basi maigizo huipiga vita tabia hiyo kwa njia ya kejeli au dhihaka.

1. **Maigizo ya sherehe**

Sherehe kuu za jamii ni kama zile za kuzaliwa kwa mtoto, mtoto kupewa jina, unyngo na jando, arusi, kubadilisha rika, kuanua matanga, sherehe za kisiasa (kama kutawazwa kwa mtemi, kumbukumbu ya matukio muhimu ya kitaifa), sherehe za kidini (kwa mfano kuukaribisha mwezi mwandamo), na kadharika. Kila sherehe kati ya hizo huwa na sanaa zake za maonesho ambazo wakati mwingine huambatana na maigizo.

1. **Maigizo ya kidini**

Maigizo ya kidini hufanywa nyakati za ibaada, matambiko na shughuli nyingine za kidini. Mara nyingii katiika maigizo ya aina hiyo Mizimu na Miungu huwa ndio hadhira ya igizo linalohusika.

**MADA NDOGO: 4: 3 UHAKIKI WA KAZI ZA FASIHI SIMULIZI**

**Umuhimu wa uhakiki wa kazi za fasihi simulizi:-**

1. Kubaini ubora wa kazi za fasihi simulizi
2. Kubaini vipengele mbalimbali vya fani na maudhui
3. Kupima namna kazi inavyoambatana na mazingira inamotoka
4. Kupima kufaa kutofaa kwa fasihi simulizi
5. Kubaini ukweli wa mambo yanayoelezwa
6. Kuangalia uhalisi wa watu na mazingira katika jamii
7. Kubaini umuhimu wa kazi ya fasihi katika jamii husika.

**Vigezo vya uhakiki wa kazi za fasihi simulizi**

Uhakiki wa kazi ya fasihi simulizi huzingatia vigezo viwili ambavyo vimegawanyika katika vipengele mbalimbali. Vigezo hivyo ni fani na maudhui.

Katika kigezo cha fani mhakiki atazingatia:-

1. Muundo
2. Mtindo
3. Matumizi ya luugha
4. Wahusika
5. Mandhari

Wakati katika kigezo cha maudhui mhakiki atazingatia:-

1. Dhamira
2. Migogoro
3. Falsafa
4. Msimamo
5. Ujumbe

**Kuhakiki hadithi:**

Uhakiki wa hadithi kama ilivyo katika kazi nyingine za fasihi simulizi umejikita katika kuchunguza vipengele mbalimbali vya fani na maudhui.

**Vipengele vya fani ni:-**

1. Muundo
2. Mtindo
3. Matumizi ya lugha
4. Wahusika
5. Mandhari

**Aidha kwa upande wa maudhui ni:-**

1. Dhamira
2. Migogoro
3. Falsafa
4. Ujumbe
5. Msimamo

**Matumizi ya semi katika hadithi:-**

Uhakiki wa semi katika fasihi umejikita kuangalia usahihi wa matumizi ya vipengele mbalimbali vya lugha katika kazi ya fasihi inayotumika. Vipengele hivyo ni:-

1. Misemo
2. Nahau
3. Mafumbo
4. Methali

Vile vile uhakiki wa semi umejikita katika kuchunguza namna lugha inavyofuzu kigezo cha kwenda na wakati.

**MADA: 5: 0 USIMULIZI**

Usimulizi ni jumla ya maelezo yanayotolewa na mtu au watu wengi kuhusu tukio fulani. Katika mada hii utajifunza juu ya taratibu za usimulizi wa matukio kupitia njia kuu mbili za masimulizi, yaani kwa njia ya mdomo au kwa njia ya maandishi. Pia utaweza kujifunza juu ya mbinu mbalimbali za usimulizi.

**MADA NDOGO: 5: 1 USIMULIZI WA HADITHI**

Elezea njia za usimulizi wa hadithi

Usimulizi hufanyika kwa njia kuu mbili yaani kwa njia ya maandishi na kwa njia ya masimulizi ya mdomo. Kila njia hutegemea namna msimuliaji anavyoweza kuwasiliana na msikilizaji. Ikiwa msimuliaji na msikilizaji hawakukaribiana, njia ambayo itatumika ni ile ya maandishi. Kwa mfano kama utahitaji kumweleza mtu aliyembali kuhusu tukio fulani la kusisimua utalazimika kutumia maandishi, yaani utatumia njia ya kumwandikia barua.

Lakini kama unamsimulia mtu ambaye yupo karibu nawe, utatumia njia ya mazungumzo ya ana kwa ana.

**MADA NDOGO: 5: 2 USIMULIZI WA HABARI**

Fafanua taratibu za usimulizi wa matukio

Usimulizi wa matukio dhamira yake ni kumweleza mtu au watu tukio ambalo wao hawakulishuhudia. Hivyo katika usimulizi msimuliaji hutakiwa kutoa maelezo muhimu ambayo yatawawezesha watu hao kulielewa tukio linalosimuliwa sawasawa na huyo anayeshuhudia.

**MAMBO MUHIMU YA KUTAJA KATIKA USIMULIZI WA MATUKIO NI PAMOJA NA HAYA YAFUATAYO:**

1. **Aina ya tukio**: Msimuliaji atatakiwa kubainisha katika maelezo yake aina ya tukio. Kwa mfano, kama ni harusi, ubatizo, ajali ya barabarani au mkutano.
2. **Mahali pa tukio:** Ili msimuliaji aweze kuielewa habari inayosimuliwa, ni lazima kumwelewesha ni mahali gani tukio hilo limetokea. Kwa mfano, kama ni mjini inafaa kutaja hata jina la mtaa.
3. **Wakati:** Katika usimulizi ni muhimu pia kutaja muda ambao tukio limetendeka kama ni asubuhi, mchana au jioni bila kusahau kutaja muda halisi yaani ilikuwa saa ngapi.
4. **Wahusika wa tukio:** Ni muhimu kutaja tukio limehusisha watu gani, wingi wao, jinsia yao, umri wao.
5. **Chanzo cha tukio:** Kila tukio lina chanzo chake hivyo ni muhimu kutajwa katika usimulizi.
6. **Athari za tukio:** Athari za tukio nazo ni sharti zibainishwe. Kama ni ajali, je watu wangapi wameumia; wangapi wamepoteza maisha n.k.
7. **Hatima ya tukio:** Msimuliaji katika usimulizi wake ni lazima abainishe baada ya tukio kutokea na kushughulikiwa hatima yake ilikuwaje. Kwa mfano, kama tukio ni ajali ya barabarani hatima yake inaweza kuwa majeruhi kupelekwa hospitalini na dereva aliyehusika kukamatwa.

Kwa hiyo misingi hii ya usimulizi hufanya usimulizi wa tukio kuwa na sehemu kuu tatu:

* **Utangulizi:** Sehemu hii huwa na maelezo tu ya utangulizi ambayo hulenga kuvuta hisia na umakini wa msikilizaji au wasikilizaji. Kwa kawaida utangulizi wa tukio huwa ni maneno machache kiasi yasiyozidi aya moja.
* **Kiini:** Kiini cha usimulizi huelezea tukio halisi kuanzia chanzo chake, wahusika, muda, mahali na athari za tukio.
* **Mwisho:** Mwisho wa usimulizi ni matokeo yanayoonyesha matokeo ya mwisho ya tukio linalohusika, wakati mwingine matukio haya yanaweza kuambatana na maelezo ya msimuliaji kuhusu mtazamo au maoni yake binafsi juu ya tukio ambalo amesimulia.

**MBINU ZA USIMULIZI**

Ili habari inayosimuliwa ipate kueleweka vizuri, sharti msimuliaji ajue mbinu za kusimulia katika hali inayovuta hisia za msikilizaji wake.

Baadhi ya mbinu hizo ni uigizi, utumizi wa lugha fasaha inayozingatia lafudhi sahihi ya Kiswahili.

Kwa upande wa uigizi msimuliaji atatakiwa kuigiza mambo muhimu yanayohusiana na tukio ambalo anasimulia. Nayo ni kama vile milio, sauti na matendo.

Kwa upande wa usimulizi ambao unafanyika kwa njia ya maandishi, sharti usimulizi huo uwe na kichwa cha habari. Kichwa cha habari kinatakiwa kuandikwa kwa maneno yasiyozidi matano, yaliyoandikwa kwa herufi kubwa.

Kwa vile usimulizi wa tukio huwa unahusu tukio lililopita, maelezo yake mengi huwa katika wakati uliopita.

**MADA: 6: 0 UANDISHI WA INSHA**

**INSHA ZA WASIFU**

Uandishi ni kitendo cha kupangilia maneno katika maandishi. Mada hii inazungumzia uandishi wa insha za wasifu kwa umahususi wake. Kabla ya kuanza uandishi utajifunza mambo muhimu yanayopaswa kuzingatiwa katika uandishi wa insha kwa ujumla. Utaelewa muundo wa insha na mwisho utajifunza juu ya dhana ya insha ya wasifu na namna inavyoandikwa na mwisho kabisa utaangalia mfano wa insha ya wasifu.

Uandishi ni kitendo cha kupangilia maneno katika maandishi. Kitendo hiki kinaweza kufanywa kwa kutumia kompyuta, kalamu na karatasi au kwa nyenzo yoyote ile ilimradi ni maandishi. Maneno haya huwa yamepangwa katika mtririko fulani ambao unamwezesha msomaji kusoma kwa urahisi na kupata wazo la jumla linaloongelewa.

Uandishi wa insha ni uandishi unaozingatia mada fulani na kisha kuandikiwa maelezo yaliyo katika mririko maalumu wa aya. Aya hizi zinakuwa na mtiririko wa mawazo juu ya kile kinachojadiliwa na hatimaye kuunda insha kamili.

Insha hutoa habari juu ya jambo kwa madhumuni maalumu. Madhumuni muhimu katika insha ni kueleweka, na kueleweka huko hutegemea jinsi insha ilivyoandikwa. Insha iliyoandikwa vizuri hueleweka kwa urahisi.

**HATUA MUHIMU KATIKA UANDISHI WA INSHA**

Kabla ya kuanza kuandika insha, ni muhimu sana uamue unataka kuandika juu ya nini. Inafaa uchague ile mada iliyo rahisi kwako kuweza kujieleza kikamilifu na kwa urahisi.

Kama unaandika insha za kufanyia mazoezi ni heri uchague mada zenye habari ambazo unazielewa. Iwapo hulijui au hulielewi jambo, ufanye uchunguzi kwanza. Ukisha kupata habari muhimu ndipo baadaye uandike insha yako kulingana na jinsi unavyoijua na jinsi unavyoikumbuka habari inayohusika.

Katika mtihani ni muhimu uyasome maagizo kwa makini. Kwa mfano, maagizo yanaweza kuwa:

Chagua mojawapo ya habari zifuatazo kisha uandike insha isiyopungua kurasa mbili za karatasi za majibu. Chagua mojawapo ya habari hizi kisha uandike insha ya maneno yasiyopungua 400.

Ni heri uandike insha nzuri ya kiwango kinachotakiwa kuliko ndefu  (zaidi ya maneno 400) ambayo haitakuwa na mambo  muhimu hadi mwisho, na pengine yenye makosa na uchafu mwingi kupindukia.

Ni muhimu ikumbukwe jinsi insha ilivyo ndefu, hasa katika mtihani, ndivyo idadi ya makosa inavyozidi kuongezeka.

**Muundo wa insha**

Katika uandishi wa insha, muundo wake unakuwa na vitu vifuatavyo:

1. **Kichwa cha insha**; kichwa cha insha hudokeza kile ulichokijadili katika insha yako. Kwa mfano: Madhara ya matumizi ya madawa ya kulevya n.k
2. **Utangulizi**: Mambo yaliyopo katika utangulizi ni pamoja na kutoa fasili ya maneno        muhimu na kuelezea kwa muhtasari mambo ambayo utakwenda kuyajadili katika insha yako.
3. **Kiini cha insha:** Katika kiini ndipo kuna maelezo ya kina juu ya kile unachokijadili katika insha yako, maelezo haya yanakuwa katika aya kadhaa kulingana na idadi ya hoja ulizonazo katika mjadala wako.
4. **Hitimisho**: Hapa ndipo kuna muhtasari wa kile kilichojadiliwa katika kiini cha insha au inaweza kuwa ni msimamo juu ya kile kilichohadiliwa katika insha.

**INSHA ZA WASIFU**

Insha ya wasifu ni ile ya kutoa maelezo juu ya jinsi mtu au kitu kilivyo, tabia, vitendo na mandhari (sura ya mahali jinsi panavyoonekana).

Mambo muhimu katika insha ya wasifu ni: sura, rangi, umbo, vipimo, tabia, na kadhalika. Insha hizi zinaweza kuongelea kitu chochote kile, inaweza kuwa ni mnyama, mtu, Shule, nchi na kadhalika.

Hebu soma mfano ufuatao wa insha ya wasifu:

**SHULE YANGU**

Shule yangu inaitwa Shule ya Sekondari ya Mikoloshini. Ni shule ya zamani iliyoanzishwa siku ya Ijumaa, tarehe 5 Agosti 1966 na Mheshimiwa Donna Matembele, aliyekuwa diwani wa kata ya Masuba.

Shule hii ambayo ni maarufu sana ipo katika Tarafa ya Mkunazini. Imejengwa katika uwanja wa hekta kumi na mbili. Ina madarasa kumi na mawili ya vidato vinne vya mikondo mitatu kila kimoja. Ina wanafunzi mia tano na wanne badala ya idadi halali ya wanafunzi mia nne themanini. Ni shule inayopendwa sana.

Wanafunzi wa kike ni mia mbili na watatu na wa kiume ni mia tatu na mmoja. Walimu ni thelathini na mmoja. Jamii hii inapendana sana. Wanafunzi wana imani kubwa sana na walimu wao. Walimu huwahimiza wawe wanafanya bidii katika kazi na masomo kwa ujumla.

Mazingira ya shule ni mazuri sana. Kuna maabara na maktaba. Majengo ni nadhifu sana. Wanafunzi wote huyafurahia masomo yao. Hakuna anayelazimishwa kusoma. Wameamua kuwapa walimu furaha kwa kuwarahisishia kazi.

Wanafunzi hukadiria ugumu wa mazoezi wapewayo. Yale wayaonayo kuwa ni rahisi wao hujifanyia. Yale magumu kidogo hushughulikia kwa pamoja kwa kusaidiana wenyewe kwa wenyewe. Walimu hushirikishwa  tu wakati wa mazoezi tata.

Shule ya Sekondari ya Mwananchi ni ya kuvutia sana. Ina miti mingi sana ya matunda. Ina maua ya aina aina. Kutokana na nidhamu na uwajibikaji matunda hukomaa ndipo yatumiwe kwa mpango wakati wa chakula.

Heshima imethaminiwa mno na wanafunzi. Wanaheshimiana na kuwaheshimu walimu wao. Kwao heshima ni utiifu na uzingativu. Kutii na kuzingatia mambo waambiwayo na walimu ndicho kipimo cha heshima.

Katika shule yangu wanafunzi tuko kama paka. Paka hamtumi mtu nyama lakini atunukiwapo kipande hawezi kumruhusu yeyote kukigusa. Nasi tutunukiwapo nafasi yoyote ya kusoma hatumruhusu mtu yeyote kutupokonya nafasi hiyo.

Wanafunzi wa shule wana sare zao za kuvutia wazivaazo kiungwana kabisa. Sare hizo ni sweta ya bluu, shati au blauzi ya samawati, tai ya rangi ya damu ya mzee, suruali ndefu au sketi ya kijani kibichi, viatu vyeusi vya soli ndogo na visigino vifupi.

Katika shule yetu kuna uhusianao mwema baina ya walimu, wazazi, Chama cha Wazazi na Walimu (CHAWAWA) na Baraza la Shule. Kamati ya CHAWAWA na Baraza la Shule huanzisha miradi na kuitekeleza haraka kutokana na wazazi kuiunga mkono.

Kwa muda mrefu sasa matokeo ya mitihani yamekuwa ya kuridhisha kabisa. Na si hayo peke yake. Wanafunzi washirikipo katika michezo ya mpira, ya riadha na matamasha ya muziki takribani mara zote huibuka washindi.

Kwa ufupi shule yangu ni ya mafanikio mengi.

**Mambo muhimu ya kuzingtiwa katika insha hii ya wasifu:**

* KICHWA (Shule yangu).
* MAELEZO KAMILI yenye:
  + JINA la shule
  + HISTORIA ya shule
  + MAZINGIRA ya shule
  + IDADI ya wanafunzi na walimu
  + HALI ya wanafunzi
  + MAFANIKIO ya shule.
* HITIMISHO lenye sifa ya jumla.

**MADA: 7: 0 UANDISHI WA BARUA**

Barua za kirafiki ambazo pia huitwa za kidugu huandikwa baina ya watu wa undugu au jamii moja. Katika mada hii utaweza kujifunza muundo wa uandishi wa barua ya kirafiki na jinsi ya kuandika barua ya kirafiki. Utaweza kutofautisha kati ya barua ya kirafiki na ile isiyokuwa ya kirafiki.

**UANDISHI WA BARUA ZA KIRAFIKI/KIDUGU**

Barua za Kirafiki:  Hizi ni barua wanazoandikiwa wazazi, marafiki, watani na wajuani. Hizi zina uhuru mkubwa katika kuziandika.  Hazidai utaratibu wa pekee sana.  Mtu huwa huru kuandika upendalo ilimradi halimvunjii mtu heshima yake. Barua ya kirafiki ni barua ambayo mtu huandika kwa mwenzake au mtu wa familia yake. Barua hii haichukui mtindo wowote maalum wa kuandikwa. Huwa na anuani moja tu: Barua hii haitumii lugha rasmi na mwandishi anaweza kumrejelea mwandikiwa kwa kutumia jina lake la kwanza. Aidha barua za kirafiki haziitaji kutiwa saini.

Barua za kirafiki ambazo pia huitwa za kiduguhuandikwa baina ya watu wa undugu na jamii moja. Iwapo ni katika ndugu barua za kirafiki zaweza kuwa kwa watu kama: baba, mama, shangazi, mume, mke, mtoto, na kadhalika. Katika jamii waandikiwao barua za kirafiki ni kama jirani, rafiki, mpenzi, mwalimu, mwanafunzi, daktari, mgonjwa, na kadhalika. Ikumbukwe kuwa ndugu ni watu wenye uhusiano wa kidamu na jamii ni watu wenye uhusiano usio  wa kidamu bali kama wa kukaa pamoja, kufanya kazi pamoja au kushirikiana tu katika jambo fulani.

Barua ya aina hii huandikiwa marafiki, na jamii. Huwa mwandishi anajuli kama kwa wale anaowaandikia kwa hivyo si lazima iwe na sahihi yake au majina (yake yote) kamili. Kwa kawaida barua hii inaanza kwa salamu. Huwa ina anwani ya mwandishi peeke. Mwishoni mwandishi huweza hata kuwatumia salamu watu wengineo anaowajua na wanaomjua.

Muundo wa Barua ya Kirafiki

1. **ANUANI**: Anuani kamili ya mwandishi, hukaa juu upande wa kulia mwa karatasi.
2. **TAREHE**: Tarehe hukaa chini ya anuani ya mwandishi.
3. **MTAJO**: Mtajo wa heshima kwa anayeandikiwa, kama vile, mpendwa, mpenzi, na kadhalika, huandikwa kushoto, baada ya tarehe.
4. **UTANGULIZI**: Utangulizi wa barua yenyewe ambao kwa desturi huwa ni salamu.
5. **BARUA YENYEWE**: Barua yenyewe ambayo ndiyo kiini cha waraka.
6. **SALAMU**: Salamu za kumalizia, pengine kwa jamaa na jamii.
7. **HITIMISHO**: Hitimisho katika aya, maalumu ambayo huwa, kwa mfano: ‘Ni mimi baba yako akupendaye,’ na kadhalika.
8. **SAHIHI**: Sahihi ambayo si sharti wala muhimu sana.
9. **JINA** au **MAJINA**: Jina au Majina ya mwandishi, mwishoni

**Mfano 1:-**

Shule ya Msingi kibo,

Sanduku la Posta 120,

MOROGORO.

JULAI, 1, 2017.

Kwa Baba mpendwa,

Ni matumaini yangu kwamba hujambo, tangu tulipoachana. Je, majirani zetu huko nyumbani huwajambo? Mimi ni mzima, sina neno.

Madhumuni ya kukuandikia barua hii ni kukuarifu Maonyesho ya Kilimo ya Wilaya ya Namtumbo. Kila mwanafunzi anahitajika kulipa shilingi mia moja za kugharamia nauli, chakula na kiingilio. Nakuomba unitumie pesa hizi tafadhali Baba, ili niweze kuandamana na wenzangu.

Nisalimie Mama, ndugu zangu na wote wanaonifahamu. Kwa heri kwa sasa. Ni mimi Kitinda-mimba wako,

Martha.

**Mfano 2:-**

MUSOMA FISHPACK,

S.L.P 4567,

MUSOMA.

01/08/2017.

Mwangu Nyamchele,

Nimefurahi kukujulisha nimeipokea barua yako. Mambo yote uliyoyaeleza nimeyaelewa barabara. Huku nyumbani sote tu wazima na ni matumaini yetu afya yako ni nzuri.

Tabia ya kulalamikia chakula ni mbaya. Tabia kama hii ikikomaa husababisha ulafi. Kumbuka hukwenda shuleni kula kama nguruwe. Huko shuleni nimekupeleka ili usome kwa bidii na ujifunze mengi. Usitamani kustarehe na kufikiria maakuli na anasa zingine za ulimwengu huu. Ondoa fikira za chakula akilini mwako na uache uzembe, eboo!

Hebu nikuonye kuhusu kuwapima na kuwachagua walimu. Walimu katika shule hiyo ni wabobezi na ndio maana nikakupeleka hapo. Wanajua mnayostahili kufundishwa. Huna ruhusa ya kusema eti walimu wengine ni wakali na hufundisha haraka haraka sana. Wewe unahitaji kutega sikio na kutii. Ukiwa makini na uwe na imani utayaelewa mambo unayofundishwa. Usisahau kuwa mchagua jembe si mkulima. Mambo makubwa unayostahili kuyatilia bidii ni masomo yako. Muda wa miaka minne ni mfupi sana. Uonyeshe  adabu njema kila wakati. Uwaoneshe walimu wako taadhima na uwatii daima dawamu.

Jambo lililo kubwa katika shughuli yoyote ni uvumilivu. Ukivumilia utavuna matunda mabivu. Sitachoka kukusisitizia, ‘Ukilima pantosha, utavuna pankwisha.’ Fanya kila jitihada utimize mambo mengi iwezekanavyo kuanzia leo lakini usipapie chochote. Ndo ndo ndo hujaza ndoo.

Mungu akubariki. Umwombe akusaidie katika kila jambo. Ujiepushe na maovu yoyote yale. Ukiwa na jambo usiwe na hofu kutuarifu mara moja. Mama yako amekusalimu sana. Amenikumbusha nikupashe hakuna refu lisilo na ncha.

Kwaheri kwa sasa.

Ni mimi, baba yako akupendaye,

Magafu Malima

**Mfano 3:-**

Shule ya Msingi Maua,

S.L.P 10,

MAJIMAZURI.

01/08/2017.

Kwa mpendwa Kisitu,

Pokea salamu kutoka kwangu kama mchanga wa bahari nikitumai kwamba huko shuleni mambo yanawaendea shwari na salama salimini kama tulivyo huku shuleni mwetu.

Nia yangu kuu ya kukuandikia waraka huu ni kukufahamisha baadhi ya maendeleo ambayo yametokea shuleni mwetu baada ya wewe kuhamia huko uliko.

Mwalimu wetu Mkuu uliyemfahamu Bw. Kawawa alihamishwa kutoka kwa shule yetu hadi shule ya msinngi ya Katanga yenye mikondo minne katika kila darasa. Sasa hivi, aliyekuwa naibu mkuu Bi. Natasha amepandishwa cheo ndiye mwalimu wetu mkuu. Ni mkali lakini anawajibika katika kazi yake. Aidha, anahakikisha nidhamu miongoni mwa wanafunzi ni ya hali ya juu. Hapo awali tulikuwa na walimu kumi na nane lakini wakati huu wameongozeka na kufikia ishirini. Wote wanashugulikia takribani wanagenzi mia nane. Sasa nimejiunga na darasa la sita baada ya kufanya vizuri darasa la tano.

Rafiki Kisitu! Itakuwa haramu iwapo sitakueleza kuwa shule yetu imestawishwa sana upande wa ujenzi. Lile jingo la ghorofa lililonuiwa kufanywa mabweni ya wanafunzi sasa limekamilishwa. Nakwambia shule yetu sasa inang’aa kama vile gwaride hata kuta zake madarasa yote zimepakwa rangi. Aisee! Sisemi kitu! Sitakuchosha rafiki uliko. Usisahau kuniletea Kitabu cha ***Wema Hawajazaliwa*** wakati wa likizo ya mwezi wa kumi na mbili. Kwa hayo mengi, Mungu akubariki

Wako mpendwa,

Juma Mtanashati.

**MADA: 8: 0 UFAHAMU**

Ufahamu ni dhana inayorejelea kujua na kulielewa jambo kwa usahihi na kuweza kulielezea upya kwa usahihi bila kupoteza maana yake ya msingi. Ufahamu wa mtu waweza kupimwa katika kusikiliza jambo au katika kusoma.

**MADA NDOGO: 8: 1 KUSIKILIZA**

Ufahamu wa kusikiliza ni zaidi ya kusikiliza tu kile kilichosemwa; badala yake ni uwezo wa mtu kuelewa maana ya maneno anayoyasikia na kuweza kuhusiana nayo kwa namna fulani. Kwa mfano mwanafunzi anaposikiliza hadithi, ufahamu mzuri wa kusikiliza humsaidia kuielewa hadithi hiyo, kuikumbuka, kuijadili, na hata kuisimulia tena kwa maneno yake mwenyewe.

**ELEZEA MAMBO YA KUZINGATIA KATIKA UFAHAMU WA KUSIKILIZA**

Ufahamu wa kusikiliza unahusisha michakato kadhaa katika kuelewa na kupata maana ya kile kinachozungumzwa. Michakato hii inahusisha:

* Kuelewa vizuri sarufi ya lugha ile inayozungumzwa
* Kuelewa vyema maana ya maneno ya mhusiaka anayezungumza
* Kuelewa sintaksia (muundo wa maneno) ya sentensi kwa namna zinavyowasilishwa.

**Katika ufahamu wa kusikiliza, msikilizaji hana budi kuzingatia mambo yafutayo:**

1. Kuwa makini na kuelekeza akili yote kwa mzungumzaji ili kuweza kusikia kila anachokisema.
2. Kutilia maanani vidokezo vya maana ili kubaini iwapo msemaji anaongeza jambo jipya, anatofautisha, anafafanua au anahitimisha hoja.
3. Msomaji anatakiwa kuandika baadhi ya mambo anayoona kuwa ni ya muhimu ili kumasidia kukumbuka hapo baadae.
4. Kuwa makini na ishara mbambali za mwili kama vile kurusha mikono, kutingisha kichwa, kutingisha mabega au hata kupepesa macho. Ishara hizi huwa zinachangia kwa kiasi kikubwa kupata maana katika mazungumzo.

**MADA NDOGO: 8: 2 KUSOMA KWA SAUTI**

Kusoma kwa sauti ni namna ya kuyaangalia maandishi na kuyatamka kwa sauti inayosikika.

**ELEZEA MAMBO YA KUZINGATIA KATIKA UFAHAMU WA KUSOMA KWA SAUTI**

Kuna vipengele viwili vinavyounda mchakato wa ufahamu wa kusoma:

* Uelewa wa msamiati na
* Uelewa wa matini

Ili kuilelewa habari/matini ni lazima msomaji awe na uwezo wa kuelewa msamiati uliotumika katika matini hiyo. Endapo maneno yaliyotumika hayataeleweka vilevile matini yote haitaeleweka.

Katika ufahamu wa kusoma, msomaji anatakiwa kuzingatia mambo yafuatayo:

1. **Kubaini mawazo makuu**: Msomaji anaposoma habari fulani au kitabu inatakiwa ajiulize, Je, kinachoongelewa hapa ni nini? Ni jambo gani hasa analolizungumzia mwandishi? Msomaji akiwa na maswali haya akilini mwake basi itakuwa rahisi kwake kuielewa habari hiyo.
2. **Kuzingatia alama za uakifishi**: Msomaji ni lazima azingatie alama za uakifishi, kwa kufanya hivyo itamsaidia kuelewa ujumbe wa habari hiyo na endapo hatazingatia alama za uakifishaji anaweza kupotosha maana ya mwandishi.
3. **Kubaini maana ya maneno na misemo mbalimbali**: Habari nyingine huwa zina maneno ya kisanaa hivyo ni muhimu msomaji kubaini maana ya maneno hayo katika muktadha wa habari hiyo, hii itamsaidia kuelewa vyema maana ya mwandishi.
4. **Vilevile msomaji anatakiwa kumakinikia kile anachokisoma, kila kipengele anachokisoma inampasa akielewe vizuri**: Lazima msomaji kuwa makini na kile akisomacho ili kupata au kuelewa yale yasemwayo ndani ya habari.

Kwa kuzingatia haya yote msomaji atakuwa na uelewa mzuri juu ya habari aliyoisoma na pia anaweza kufupisha habari hiyo aliyoisoma.

**MADA NDOGO: 8: 3 KUSOMA KIMYA**

Katika usomaji huu, msomaji hufumba kinywa na kupitisha macho katika kila mstari harakaharaka. Macho hayo huunganisha neno lililotangulia na lile linalofuata. Ubongo wake huchambua mambo muimu yanayojitokeza, huku akiyahifadhi kichwani. Mtu akijizoeza kusoma kimya, ananufaika ifuatavyo:

1. Hupata nafasi ya kupima mwendo wake na kiasi cha welewa
2. Hujiepusha na lawama ya kusumbua wengine
3. Hukwepa kuzingatia kanuni za matamshi
4. Huweza kusoma maandishi mengi kuliko ambavyo angesoma kwa sauti

**MADA NDOGO: 8: 4 KUSOMA KWA BURUDANI**

Huu ni usomaji ambao lengo lake kuu huwa ni kujiburudisha tu. Katika usomaji wa aina hii, msomaji hujisomea zaidi magazeti, majarida na vitabu tofauti na vile vinavyotumika darasani.

**FAFANUA MAMBO YA KUZINGATIWA KATIKA UFAHAMU WA KUSOMA KWA BURUDANI**

Wakati mwingine sio lazima msomaji awe na vitabu vyote ambavyo anahitaji kuvisoma au magazeti na majarida. Inapotokea hivyo, msomaji anaweza kwenda maktaba kuazima kitabu nachokihitaji.

Ingawa lengo la msomaji huwa ni kujiburudisha tu, lakini pia hujiongezea maarifa. Hii ni kwa sababu, magazeti, majarida na vitabu sambamba na kutuamia lugha sanifu huelezea mambo mabalimbali yanayoihusu jamii.

Hivyo msomaji kutokana na kusoma vitabu na majarida mbalimbali hujiongezea kiwango cha welewa wa lugha na mambo mengine ya kijamii yanayojadiliwa humo.

Ni jambo zuri kwa msomaji kujijengea tabia ya kujipima ili aweze kuelewa kiwango cha maarifa aliyopata katika kujisomea. Kujipima huku kunaweza kufanywa kwa kujiundia utaratibu wa kuweka kumbukumbu ya vitu au makala zilizosomwa na kufanya ufupisho wa kila makala.

Utaratibu unaopendekezwa katika kujipima na kujiwekea kumbukumbu ya usomaji wa burudani ni kama ufuatao:

1. Tarehe...
2. Jina la kitabu/makala/gazeti....
3. Mchapishaji......
4. Mwaka/tarehe ya uchapishaji.....
5. Ufupisho wa habari(yasizidi maneno 20)
6. Fundisho/ujumbe mkuu ni.....
7. Jambo lililokuvutia sana......
8. Maoni kwa ujumla kama yapo....